11
Gie. La societad da tren dalla Val d’Aur ei ina nova societad ch’ei vegnida fundada dacuort.

Amalia Marenghin
Vul quei gir che nies marcau vegn colligiaus vid la lingia da tren e survegn ina staziun?

Luzia Promilla
Quei fuss gie grondius. Finalmein dess ei puspei veta en quella hetta!

Gelgia Diermabein
Luzia, empau dapli maniera!

Luzia Promilla
Jeu manegiel: en quei "etablissement".

(Gelgia dat cuntenza cul tgau)

Amalia Marenghin
Quei fuss propi grondius.

Flurin Fuffrogn
Tgei manegeis cun fuss? Quei ei grondius. Nus stuein mo aunc anflar ils dretgs acziunaris.
Persunas ch’han il dretg nas cu ei va per daners e success.

Amalia Marenghin
Gie schia! Miu num ei Amalia Marenghin. (ella dat il maun a Fuffrogn) Amalia!

Flurin Fuffrogn
Fa plascher, Amalia. Ed jeu sun sco getg il Flurin.

(senza ch’enzatgi s’encorscha entra il scherif Luzi Canun)

Amalia Marenghin
Saveis, miu um ha ina mina d’aur. Ed el ei segiramein interessaus ch’ei detti ina colligiaziun
da tren cheu a Villdorado. Nus fussen pia guess acziunaris pusseivels ... Luzia, dai grad aunc
inagada in treidubel dil meglier a Flurin.

(Ella derscha puspei ord la medema butteglia; Amalia Marenghin e Flurin Fuffrogn fan
printgas)

Amalia Marenghin
Sin novs temps dad aur per Villdorado!

Flurin Fuffrogn
E sils futurs acziunaris gronds!

Luzi Canun
(gezza las ureglias e dat in tuos) Sco ei para vegn jeu grad dretg. (tuts miran sil scherif)

Amalia Marenghin
(fa era printgas si per Canun) Sin Luzi Canun, il futur scherif dall’entira Val d’Aur. Luzia,
era ad el in treidubel!

S-HUT 1-1_Hotel Diermabein_(sr)


12

Luzia Promilla
Dil meglier?

Amalia Marenghin
Dil meglier. Era el duei survegnir in’idea tgei avegnir glorius che spetga.

(Luzia Promilla derscha en. Luzi Canun targlina)

Luzia Promilla
Cheu, Vies migiel signur scherif.

Amalia Marenghin
Vegni e bui! Vus vuleis buc forsa pretender che Vus hagies aunc survetsch?

(Luzi Canun vegn alla bar)

Amalia Marenghin
Astgel jeu presentar: il scherif da Villdorado, Luzi Canun – signur inschignier Fuffrogn dalla
societad da tren dalla Val d’Aur.

(Fuffrogn e Canun dattan il maun)

Luzi Canun
Fa plascher, signur.... ää ... signur... ää ... fa plascher.

(duront il discuors che suonda remplazza Pieder Diermabein sia dunna alla recepziun. Avon
ch’ella va scutina Gelgia zatgei ella ureglia a siu um e muossa sin Amalia Marenghin. Quei
ch’ella gi auda il publicum buc)

Flurin Fuffrogn
Cheu signur Canun, Vies migiel!

Luzi Canun
Grazia fetg!

Amalia Marenghin
Sil futur e sin Villdorado che survegn ina staziun.

Flurin Fuffrogn
E silla aveina d’aur che tiu um ha anflau, Amalia!

Luzi Canun
Aur? (viers Marenghin) Tiu um ha pia anflau aur?

Amalia Marenghin
Quei sas ti gir dad ault.

Luzi Canun
E nua, sch’jeu astgel dumandar aschi direct?

S-HUT 1-1_Hotel Diermabein_(sr)


13
Amalia Marenghin
Quei savesses secapescha bugen, neve?

Luzi Canun
Jeu sun il scherif, baul ni tard vegn jeu tuttina sissu.

Amalia Marenghin
(viers Fuffrogn) Ti stos saver, nies scherif ei in da quels che s’auda tier la specia dils pli
maligns!

Luzi Canun
E co vegn ei che Vus dus essas per ti, sch’jeu astgel era grad aunc dumandar?

Amalia Marenghin
Medems interess da fatschenta. Quei colligia, neve Flurin?

Flurin Fuffrogn
E co, Amalia!

Luzi Canun
Aha, interess da fatschenta communabels!

Flurin Fuffrogn
Amalia e siu um daventan acziunaris da nossa societad da tren. E per Vus signur scherif, Vus
ch’essas aschi maligns, fuss ei era ina buna idea d’investar Voss respargns en aczias da nossa
nova societad. Tgi ch’ei dalla partida da bial’entschatta, profitescha era il bia. Mo ussa avunda
da fatschentas. Viva ensemen!!

Amalia Marenghin
Viva!

Luzi Canun
Vivi!

Ei vegn stgir!

S-HUT 1-1_Hotel Diermabein_(sr)


14

Scena 3

Plaunet vegn ei clar. Alla recepziun runca Pieder Diermabein. Sper el ina butteglia ed in
migiel vit e la pistola. Ei stgalina. Diermabein dierma sc’in crap. Ei stgalina ina secunda
gada. Diermabein dat in suspir e dierma vinavon. Gelgia arriva tut spallada e siara cun ir siu
manti dalla damaun. Ei stgalina per la tiarza ga. Ella dat in stausch a siu um. El balbegia
zatgei che negin capescha e runca vinavon. Gelgia pren la pistola, va all’entrada, arva
energicamein igl esch e tegn la pistola siper la fatscha d’in um ch’ei vestgius fetg elegant.

Balzer Rehun
Pertgiri po, po – po buc sittei, Gelgia!

Gelgia Diermabein
Signur Rehun! Vus da quellas uras?

Balzer Rehun
Perstgisei melli ga. Mo igl ei vieti impurtont. Astgel jeu vegnir en?

Gelgia Diermabein
Vegni. (ella lai entrar Balzer Rehun, siara precaut igl esch e muossa culla pistola da seser;
senza vuler setta Gelgia; omisdus peglian tema. Alla recepziun seglia Diermabein tut a grad
si e palpa suenter la pistola ch’ei buc pli leu. Pren enstagl la butteglia e drezza ella sc’ina
pistola sin Balzer Rehun)

Pieder Diermabein
Mauns ad ault!

(Rehun e Gelgia peglian tema e sevolvan. Rehun aulza la bratscha).

Gelgia Diermabein
Pieder, buc setta. Igl ei il signur Rehun!

Balzer Rehun
(vesa la butteglia che Diermabein tegn enta maun e lai curdar la bratscha, tut levgiaus) Vus
essas il detg schani da far talas anguoschas a nus!

(Diermabein mira tut curios silla butteglia ch’el tegn enta maun)

Gelgia Diermabein
(scarpa orda maun la butteglia). La muniziun has schon settau a sesez tras la gargatta!
Seturpegia Pieder, tgei vargugna! Quei ei propi da seturpegiar!

Pieder Diermabein
(tut da nausch) Senza dubi, cun quella frisura e lu aunc en camischa da notg!

Gelgia Diermabein

S-HUT 1-1_Hotel Diermabein_(sr)


15
(sefa en pér uss co ella vesa o) O ti sontga pasteta! Perstgisei melli ga signur Rehun. Mo en
tut quella agitaziun ... (viers siu um) Sche ti vesses buc durmiu sc’in crap ... (viers Rehun)
Nuot per mal ... (ella s’absenta en furtina)

Balzer Rehun
(cloma suenter) Negina panica, dunna Diermabein. Jeu hai schon viu caussas bia pli
sgarscheivlas. (viers Diermabein) Sch’jeu havess saviu ... aber jeu hai pér vuliu vegnir
sperasvi cu la bar ei serrada. Quei ch’jeu hai da raquintar a Vus, sto star denter nus. Astgel jeu
quintar cun Vossa discreziun?

Pieder Dermabein
Discreziun absoluta, quei s’auda tier mia professiun.

Balzer Rehun
Gnanc a Vossa dunna astgeis gir enzatgei!

Pieder Diermabein
Segir buc, quei resta denter nus!

Balzer Rehun
Jeu hai numnadamein in suspect!

Pieder Diermabein
(spontan) Jeu era! (morda sillas levzas)

Balzer Rehun
El ei buc forsa schon vegnius sperasvi, ier ni oz?

Pieder Diermabein
Na, negins fastitgs da negin.

Balzer Rehun
Mo Vus saveis novas dad el?

Pieder Diermabein
Quei dependa.

Balzer Rehun
Fagei buc aschi misterius!

Pieder Diermabein
Buc miez aschi misterius sco Vus. Vus veis aunc gnanc getg da tgi che vus discurris.

Balzer Rehun
Da miu contabilist, Paul Pagaglia, secapescha.

Pieder Diermabein
Quei hai jeu bunamein tertgau. (el porscha ina sutga) Vuleis buc prender plaz?

Balzer Rehun
Grazia fetg, mo jeu vi far cuort. (el resta en pei) Vus saveis pia zatgei dad el?

S-HUT 1-1_Hotel Diermabein_(sr)


16

Pieder Diermabein
Mo ch’el ei buc staus cheu ils davos dus gis.

Balzer Rehun
Vesis. Quei ei il clar mussament ch’el ei sefatgs ord la puorla cun miu tresor – quei scroc! E
quei suenter ch’el ha strusch luvrau in meins per mei. Pil mument stuein nus denton quescher
e gir a negin che nus savein quei. Era buc a Luzi Canun, quella butteglia d’in scherif. Quel
ruinass aschia ni aschia tut. Jeu astgel pia quintar cun vies agid?

Pieder Diermabein
Secapescha, senz’auter.

Balzer Rehun
Vus annunzies a mi pia tut quei che Vus vegnis sissu da Paul Pagaglia?

Pieder Diermabein
Tut, absolutamein tut, era il pli pign indezi.

Balzer Rehun
Grazia fetg. Jeu hai saviu ch’jeu sappi sefidar da Vus. (el va viers l’entrada)

Pieder Diermabein
Tschien pertschien saveis seschar sin mei, e sch’ei sto esser, aunc in per pertschien dapli. (el
arva igl esch e Balzer Rehun va viado ella notg. Pieder Diermabein siara igl esch e sesa
puspei alla recepziun. Sia dunna Gelgia cumpara el zuler)

Gelgia Diermabein
Miu bien, jeu hai per cass udiu tut!

Pieder Diermabein
Sche ti savesses, tgei ch’jeu sai schiglioc aunc tut ...

Gelgia Diermabein
Tgei sas ti schon dapli ch’jeu?

Pieder Diermabein
Tgi ch’il signur Fuffrogn ei propi, per exempel ...

Gelgia Diermabein
El ei buc in inschignier?

Pieder Diermabein
Aha, quei leventa tias marveglias, neve?

Gelgia Diermabein
Insumma buc!

Pieder Diermabein
Ti stessas sil tgau sche ti savessas.

S-HUT 1-1_Hotel Diermabein_(sr)


17
Gelgia Diermabein
Gliez creigiel jeu strusch.

Pieder Diermabein
Aschi perplexa che ti stuessas grad seser giu.

Gelgia Diermabien
Jeu sun perschuadida ch’jeu stun a grad si sc’ina petga.

Pieder Diermabein
Gliez less jeu mirar ...

Gelgia Diermabein
Sche mo raquenta!

Pieder Diermabein
Flurin Fuffrogn ei ... ei in detectiv privat!

Gelgia Diermabein
Tgeeeei?

Pieder Diermabein
Scolaus tier “Holmes e Watson”.

Gelgia Diermabein
(entscheiva a ballontschar) In ... in ... in ... de ... de ... de-tectiv? (ella dat anavos e croda en
in sessel)

Pieder Diermabein
(triumfescha) Mira cheu, uss sesa la petga!

Ei vegn stgir!

S-HUT 1-1_Hotel Diermabein_(sr)


18

Scena 4

Igl ei la damaun. Gelgia Diermabein sesa alla recepziun. Docter Gieri Remiedi entra ella
halla da recepziun. El ha ina pintga valischa da miedi enta maun.

Gelgia Diermabein
Jeu sun leda che Vus vegnis, signur docter Remiedi!

Gieri Remiedi
In bi ed in bien gi, dunna Diermabein. Nua ei il pazient?

Gelgia Diermabein
Sisura en nossa habitaziun. El tugna e schema ch’ins savess sponder hontas e hontas plein
larmas. Ed el toffa aunc adina da whiskey ch’ins survegn tut schliet.

Gieri Remiedi
Lein mirar tgei che nus savein far.

Gelgia Diermabein
Sch’jeu astgass far ina proposta: Lavar atras el inaga endretg cun pésch cavagl!

Gieri Remiedi
E dar ad el in pèr tablettas da cac rauna!

Gelgia Diermabein
Da quellas hai jeu gie aunc mai udiu.

Gieri Remiedi
Quellas hai jeu era pér grad inventau.

Gelgia Diermabein
Fa nuot! Mo dei ad el quellas tablettas e mirei sch’ellas nazegian. Ei duei esser ina lecziun per
el!

Gieri Remiedi
Nus vegnin a dar tutta breigia, dunna Diermabein. Lu mein nus ussa pia tier el?

Gelgia Diermabein

S-HUT 1-1_Hotel Diermabein_(sr)


19
Per plascher, signur docter! E sco getg: mo mirei ch’el survegni ina cura pulit ferma! El ha pli
che meritau!

(Gieri Remiedi svanescha. Flurin Fuffrogn entra, enta maun ina chista d’uaffens. Davos el
cumpara Filomena Flumer ch’entscheiva a schubergiar la halla da recepziun)

Flurin Fuffrogn
(surprendentamein frestgs) Bien gi, dunna Diermabein.

Gelgia Diermabein
(sceptica) Bien gi signur inschignier. Schon sin via?

Flurin Fuffrogn
Gie, gie, planisar ina viafier en quella cuntrada ei buc legher!

Gelgia Diermabein
Eba gie. Sch’ins sto examinar tut schi exact.

Flurin Fuffrogn
Precis. Da quels sco nus san buc luvrar exact avunda. Il pli pign sbagl sa haver consequenzas
fatalas.

Gelgia Diermabein
E lu sto aunc la fallida persuna ir en perschun.

Flurin Fuffrogn
Aschia eis ei deplorablamein. Sche mo ina piculezza constat buc sche ha ei num: igl
inschignier ei la cuolpa. E lu sesa quei pauper schani en chista.

Gelgia Diermabein
Jeu tegn en scadin cass omisdus polischs per Vus, signur inschignier! A, saveis tgei: jeu tegn
gest tuts quater!

Flurin Fuffrogn
Grazia, quei sustegn sai jeu duvrar. (el va viers gl’esch, semeina denton aunc inaga) Aunc
zatgei: sch’il signur Gion-Giachen Sumfil vegn sperasvi e damonda suenter mei, fagei aschi
bien e schei ch’jeu tuorni puspei cusera. El duei toch era grad prender cheu ina combra.

Gelgia Diermabein
Quei aud’ins bugen! Jeu vegn naturalmein a drizzar ora quei ad el. Ei il signur Sumfil in
collega da lavur da Vus, sch’jeu astgel dumandar grad aschi direct?

S-HUT 1-1_Hotel Diermabein_(sr)


20
Flurin Fuffrogn
Mo el vast senn dil plaid. El ei guid da muntogna e stuess gidar ad intercurrir ina preit-crap.
Jeu planiseschel leu in tunnel.

Gelgia Diermabein
Quei ei gie nungetg interessant.

Flurin Fuffrogn
Gie, gliez eis ei, signura Diermabein: s’imaginei, ins penda vid ina suga sur in grep giu.

Gelgia Diermabein
O ti sontga pasteta! – E lu aunc cun ina lupa enta maun!

Flurin Fuffrogn
Na, na, mazot e puntga. Las provas dil grep prendel jeu pér lu sut la marella cu jeu sun puspei
giun plaun.

Gelgia Diermabein
Quei ei propi ina lavur fetg pretensiusa!

Flurin Fuffrogn
Gie, mo saveis: cun art ed inschin san ins castrar in muschin. Sche lu stei bein, tochen cusera.
(el banduna il hotel)

Gelgia Diermabein
Tochen cusera, signur inschignier. (ella spetga tochen ch’igl esch sesiara davos el) Filomena!

Filomena Flumer
Gie signura?

Gelgia Diermabein
Neu inaga spert tier mei!

Filomena Flumer
Hai jeu fatg zatgei falliu?

Gelgia Diermabein
Buc ch’jeu havess sefatg en.

Filomena Flumer
A lu ei bien!

S-HUT 1-1_Hotel Diermabein_(sr)


21
Gelgia Diermabein
Tgei?

Filomena Flumer
Nuot!

Gelgia Diermabein
Eba! – Pia, tgei manegias ti dil signur inschignier?

Filomena Flumer
In flot signur. El ha dau a mi bunamana cu jeu hai purtau ad el igl ensolver sin combra.

Gelgia Diermabein
Zatgei special ei buc curdau en egl?

Filomena Flumer
Bein! Mo jeu astgel buc tradir quei.

Gelgia Diermabein
Ti vul bein buc gir che ti hagies buc confidonza en mei, Filomena?

Filomena Flumer
Co saveis Vus era mo patertgar aschia enzatgei, signura?! Mo jeu hai empermess al signur
inschignier.

Gelgia Diermabein
Igl ei spronza nuot dil mal?

Filomena Flumer
Atgnamein eis ei buc dau en egl a mi immediat. El ha raquintau ei a mi cu jeu hai viu ses
cudischs sin meisa.

Gelgia Diermabein
Tgei cudischs?

Filomena Flumer
Crimis. (ella morda a sesezza silla lieunga) Quei vess jeu matei buc duiu gir.

Gelgia Diermabein
Ei il signur inschignier forsa gnanc in inschignier?

Filomena Flumer

S-HUT 1-1_Hotel Diermabein_(sr)


22
(schoccada) Gliez hai jeu buc getg, signura!

Gelgia Diermabein
Ti buc, denton el.

Filomena Flumer
(miez levgiada, miez trumpada) Vus saveis pia era schon?

(Gieri Remiedi cumpara)

Gelgia Diermabein
(dat il tgau e mida immediat il tema) Lu sas ti ussa ir a schubergiar las combras, Filomena.
Jeu hai aunc da discuorer cul signur docter.

Filomena Flumer
Giebein, signura. (enten ir naven siper Gieri Remiedi) Bien gi signur docter ... ed adia, signur
docter!

Gieri Remiedi
Sin seveser.

Gelgia Diermabein
Schia, signur docter, eis ei gartegiau da scatschar il tissi a nies pazient?

Gieri Remiedi
El ei perinaga puspei en gamba.

Gelgia Diermabein
Veis duvrau pésch cavagl?

Gieri Remiedi
Ni pésch cavagl ni tablettas da cac rauna. L’entschatta havein nus smaccau entuorn bravamein
e lu mussau ad el in detg quen. Quella cumbinaziun ha gidau oreifer.

Gelgia Diermabein
Ei la secunda part dil tractament propi stada necessaria?

Gieri Remiedi
Senza dubi. Pér quei ha gidau el puspei en pei. (el mira sill’ura) Mo nus stuein far prescha ed
ir, auters pazients spetgan. (el festgina viers gl’esch) Sin seveser, dunna Diermabein. Ed
hagies buc retenientschas da clamar nus sche Vies preziau um ha puspei in mal ni l’auter. (el
svanescha)

S-HUT 1-1_Hotel Diermabein_(sr)


23

Gelgia Diermabein
Quei vegn jeu a ponderar bein la proxima ga, signur docter!

(Pieder Diermabein cumpara tut agitaus en pischama, cul quen dil miedi enta maun)

Pieder Diermabein
Quei ei la pagaglia sch’ins cloma in tal cugliun e scharlatan en casa. In’idea dalla miarda ei
quei stau, tschien pertschien in’idea dalla miarda. Mo quel vegn aunc a far egls, cu el vesa con
che siu proxim whiskey cuosta. Jeu stos grad gi alla Luzia tgei tariffa speciala che vala pil
signur docter.

(la pota Heidi Express entra)

Heidi Express
(agitada) Ina brev, ina brev per Vus!

Pieder Diermabein
Fai toch buc aschi in drama, Heidi! Ins pudess gie tertgar che quella brev seigi dil papa
persunalmein!

Heidi Express
(empermalada) Cheu selegr’ins per Vus, e tut quei ch’ins survegn persuenter ei ... ei ... eba!
Cheu dunna Diermabein. (ella dat la brev a Gelgia Diermabein)

Gelgia Diermabein
Mo gi ad el Heidi, clar ed entelgeivel! (ella stat si e va alla recepziun) Da seturpegiar eis ei
cun tei, Pieder, propi da seturpegiar! E tut quei en pischama!

Pieder Diermabein
(realisescha pér ussa co el ei vestgius) Vessess buc saviu gir quei in tec pli baul a mi,
Gelgia?! (el sesluita viado murmignond) Gl’emprem quei ranver d’in Remiedi ed uss aunc
aschi in teater pervia d’ina brev!

Gelgia Diermabein
(legia il speditur) Quei dat ei gie buc, dalla renomada Gloria Lodola persunalmein!

Pieder Diermabein
(sevolva immediat) Bein buc dalla diva d’operas?

Gelgia Diermabein
Sco speditur statti ner sin alv: Gloria Lodola, la cantadura culla gula d’aur.

S-HUT 1-1_Hotel Diermabein_(sr)


24

Pieder Diermabein
Sch’ins vess getg quei a mi naven dalla bial’entschatta. Quella brev vegn buc aviarta avon
ch’jeu sun buc anavos! (el va giuado en prescha)

Heidi Express
Ella vul bein buc vegnir a Villdorado?

Gelgia Diermabein
(pren in tagliabrevs dalla meisa da recepziun ed arva la brev) Quei mirein nus ussa grad.

Heidi Express
Mo Vies um, vegn quel buc a ... jeu manegiel, el ha bein getg …

Gelgia Diermabein
Miu um sa suflar a mi en pegna! (ella arva la brev e legia spert atras)

Heidi Express
E lu?

Gelgia Diermabein
Ella vegn! Ella vegn cheu tier nus! La gronda diva vegn a Villdorado! Tier nus!

Heidi Express
A cantar?

Gelgia Diermabein
A far vacanzas.

Heidi Express
(trumpada) Donn! Jeu tedlass sgarscheivel bugen co ella conta!

Gelgia Diermabein
Ella scriva ch’ella hagi ner da basegns da ruaus. Mo forsa savein nus gie surmanar ella ad in
concert. (ella metta puspei anavos la brev ella cuviarta, tegn il tagliabrevs enta maun)

Heidi Express
Quei fuss fantastic, quei fuss feno ... (ella quescha)

(Pieder Diermabein vegn ord il zuler. El ha spert tratg en giacca e caultschas sur il
pischama)

S-HUT 1-1_Hotel Diermabein_(sr)


25

Pieder Diermabein
La brev, mia cara!

(Heidi Express ei tuttenina fatschentada cun sia tastga da posta)

Gelgia Diermabein
Jeu sun grad vid arver ella. (ella fa sco sch’ella arvess la brev cul tagliabrevs) Ratsch – cheu
has ella. (ella tegn vi ad el la cuviarta)

Pieder Diermabein
(trai ora la brev e legia spert atras ella) Ella vegn! Ella vegn cheu tier nus! La gronda diva
vegn a Villdorado! Tier nus!

Gelgia Diermabein
A cantar?

(Heidi Express sto retener siu rir)

Pieder Diermabein
A far vacanzas matei! Ella hagi ner dabasegn da ruaus. E d’aria frestga.

Gelgia Diermabein
Jeu tedlass sgarscheivel bugen co ella conta!

Pieder Diermabein
(loschs e segirs) Jeu vegn a surmenar ella ad in concert!

(Heidi Express sa buc pli retener siu rir)

Pieder Diermabein
Tgei datti cheu da rir? Jeu manegiel quei serius!

Heidi Express
(cumbatta adumbatten encunter siu rir) Jeu manegel gie era serius ... jeu ... jeu ... selegrel eba
era ... aschi fetg sin ... sin ... sin seveser. (ella fui dad esch ora)

Pieder Diermabein
(siper Gelgia) A quella stuessas ti forsa era tarmetter sperasvi il docter!

Gelgia Diermabein
Lez ha lavur detgavunda cun tei!

S-HUT 1-1_Hotel Diermabein_(sr)


26

Pieder Diermabein
Jeu drovel nuota docters. Jeu hai ina sanadad sc’in cavagl!

Gelgia Diermabein
Ti fas plitost endamen a mi in camel!

Pieder Diermabein
Tgei? In camel?

Gelgia Diermabein
Buedrar buedreschas en mintga cass sc’in camel ch’ei staus 40 gis el desiert!

Pieder Diermabein
Sch’ei vegn inaga fatg fiasta cheu tier nus, lu ha ei num l’auter gi: el ha buiu ton, nus stuein
clamar il docter. Jeu sai matei buc catschar nos paucs hosps ord la bar!

Gelgia Diermabein
Na, na, secapescha buc. E ti sas naturalmein era buc gir na sch’ei vegn offeriu in whiskey a ti.
E cu ins sto star persuls alla recepziun san ins secapescha era buc star sil schetg.

Pieder Diermabein
Ti has adina zatgei da tugnar. Mo nus vein uss auters quitaus: in star viseta nus!

Gelgia Diermabein
Gie, nus stuein matei planisar bein quei. Statti per schabetg buc aunc zatgei d’ina dieta ella
brev?

Pieder Diermabein
Danunder sas ti quei?

Gelgia Diermabein
En in’intervesta culla „Quotidianala“ ha ella getg, che siu miedi hagi perscret ad ella ina
strentga dieta, tut mo dil meglier.

Pieder Diermabein
Exact aschia statti era ella brev.

Gelgia Diermabein
Vesas!

Pieder Diermabein

S-HUT 1-1_Hotel Diermabein_(sr)


27
Nus stuein immediat discutar quella caussa culla cuschiniera. (el cloma ora el zuler) Balugna!
Balugna! Balugna Tschagrun! – Balugna nua eis pomai schon puspei? (el setegn vid la meisa
da recepziun, fa naven il suadetsch sil frunt) Fai aschi bien e va per ella, Gelgia, jeu... (el
croda en in sessel e schema) Jeu sun tuttina aunc buc propi en gamba.

Gelgia Diermabein
Jeu hai tertgau che ti hagies ina sanadad d’in cavagl. Mo ti fas plitost la pareta dad esser
falombers sc’in salep ...

Pieder Diermabein
O po buc entscheiva puspei cun tes animals ...

(ord il zuler entra Balugna Tschagrun cun in scussal tut in saun e cun ina gronda resgia enta
maun)

Balugna Tschagrun
Ha zatgi clamau mei?

Gelgia Diermabein
O ti sontga pasteta! Balugna, has sefatg mal duront far ora lenna?

Balugna Tschagrun
Na, na, signura. Jeu sun grad fatschentada cul barsau da damaun.

Ei vegn stgir.

S-HUT 1-1_Hotel Diermabein_(sr)


28

Scena 5

Igl ei stgirenta notg. Pieder Diermabein runa ina gronda chista plein ghirlandas, fluras
artificialas e bandieras da tuttas colurs ella halla da recepziun ch’ei illuminada mo levet. Lu
fa el dapli glisch ed entscheiva a decorar festivamein la stanza.

Pieder Diermabein
(siper sesez) Quei dat in beinvegni nunemblideivel. E las lingias grassas vegnan ad ir entuorn
il mund: Gloria Lodola a Villdorado! Villdorado – la diva d’operas serevegn ell’aria frestga
dallas muntognas! E nua stat il superstar sur notg, nua? En nies hotel, il hotel Diermabein!
Nua auter? Gleiti vul tut quei che ha num e pum vegnir cheu a far vacanzas. (el reiva silla
meisa da recepziun per pender si ina ghirlanda vid il plantschiu-sura)

(dil zuler entra Balugna Tschagrun cun in grond bloc enta maun; ella tuoscha levet per
mussar ch’ella seigi presenta)

Pieder Diermabein
(auda buc ella) Ei va ensiviars, Pieder, tut agradsi! Il hotel Diermabein vegn a daventar la
megliera adressa lunsch entuorn.

(Balugna Tschagrun sturnida)

Pieder Diermabein
(peglia tema e seglia giud meisa, tschappa la pistola e tegn ella viers l’entrada) Tgi ei cheu?
Mauns ad ault!

Balugna Tschagrun
(davos siu dies) Quei sun mo jeu, signur!

Pieder Diermabein
(semeina) Ti, Balugna? Tgei eisi pomai cun tei – da stgirenta notg? (el sbassa la pistola)

Balugna Tschagrun
Jeu stun gie terribel mal ch’jeu hai spuentau Vus talmein! Mo jeu ... jeu sai semplamein buc
durmir, jeu sun aschi gnervusa pervia da nies hosp renomau! (ella mira sin siu bloc) Tgei
fagein nus sche la Emma Paterliera sa buc furnir ovs mazzacrai ni pézs da sparglas converti ni
feglia da rosas candidada?

S-HUT 1-1_Hotel Diermabein_(sr)


29
Pieder Diermabein
Primo ha quei num marinau, conservau e candiu e secundo vas ti uss subito a letg, Balugna!
Ti stos esser en fuorma damaun, nuot astga ir ellas caultschas en cuschina.

Balugna Tschagrun
(sgnufflond) Quei ... quei eis ei gie ... tgei fetsch jeu sche ... sche … sche la Emma Paterliera
sa buc … ?

Pieder Diermabein
(laghegia culla pistola sin ella) Immediat a letg ni ch’jeu settel!

Balugna Tschagrun
(entscheiva a bargir) Quei saveis buc far, signur! (ella va viers el; el sbassa la pistola) Ina
cuschiniera morta fagess tut mo aunc mender! Mia gnarva! (sgnufflond dat ella entuorn culiez
a Pieder Diermabein) O mia gnarva, signur!

(en zuler cumpara Gelgia Diermabein en camischa da notg)

Gelgia Diermabein
Pieder!

(Pieder Diermabein setta ord spira tema; Gelgia Diermabein croda)

Balugna Tschagrun
(cun in griu) Signura, Vus! (ella croda sil canape)

Pieder Diermabein
(patetic) Gelgia! Mia carezada Gelgia! Jeu hai bein buc forsa tuc tei? (el va cun bratscha
aviarta viers ella) Igl ei buc sco quei che ti tratgas, insumma buc! Cuntrari! Jeu hai ... jeu less
... jeu stos declarar quei a ti ... (el tucca levamein sia schuiala) Dai toch in segn che ti vivas
aunc, tschutta!

Gelgia Diermabein
(stat si) Aunc aschi bugen, anugl! (ella dat ina entuorn las ureglias ad el; Pieder Diermabein
dat in griu dil mal; siper Balugna) E ti vas ussa a letg, marsch, a letg!

Balugna Tschagrun
Gie, signura! (va)

Gelgia Diermabein
Buna notg! (va)

S-HUT 1-1_Hotel Diermabein_(sr)


30
Pieder Diermabein
Gelgia, igl ei buc sco quei ch’ei ha fatg la pareta (vesa che Gelgia ei naven) ... a miarda gleiti,
va pia a letg. Jeu lasch buc lavagar mia buna luna (cuntinuescha a decorar il hotel) – Damaun
vegn in star en nies hotel! Sin quei hai jeu gia spitgau dagitg.

(Filomena Flumer arriva, tuoscha)

Pieder Diermabein
Jeu hai envidau la pressa – tut vegn ella gasetta ... grazia alla Gloria Lodola vegn nies hotel
renomaus. E lu mirar sche mia dunna ha aunc adina aschi ina luna da piertg!

(Filomena tuoscha aschi dad ault che Pieder Diermabein auda)

Pieder Diermabein
(peglia puspei temuna) Filomena, ti. Tgei fas uss ti cheu da quellas uras?

Filomena Flumer
Jeu sai buc durmir signur, pervia da nies hosp renomau.

Pieder Diermabein
Mo lez ei gie aunc buc cheu, sche tgei fas quitaus?

Filomena Flumer
Tgei sche jeu fetsch buc la combra en uorden? Jeu sai gie buc sch’ella ha giavischs specials. E
jeu temel da far enzatgei falliu. (entscheiva a sedesperar levet)

Pieder Diermabein
Mo, mo, Filomena, entochen ussa has ti adina fatg en uorden tia lavur! Ed has adina survegniu
bunamana. Mo buc fai quitaus!

Filomena Flumer
(miez en bargir) Quei eis ei gie ... tgei sch’ella dat buc bunamana – lu vul quei gir che jeu
rugaleschi buc en uorden la combra d’in star – e lu, lu essas Vus forsa buc pli cuntents cun
mei ...

Pieder Diermabein
(consolescha) Filomena. Jeu sun adina staus cuntents cun tia lavur ...

Filomena Flumer
Mo sch’ei vegn pli e pli bia stars en nies hotel astgel jeu forsa buc luvrar pli ... (bragia e
peglia entuorn a Pieder)

S-HUT 1-1_Hotel Diermabein_(sr)


31
(Gelgia Diermabein entra)

Gelgia Diermabein
Pieder!!!

(Pieder Diermabein e Filomena Flumer peglian tema e seglian in ord l’auter)

Filomena Flumer
Signura, Vus?

Pieder Diermabein
Mia cara, quei ei uss propi ...

(Gelgia Diermabein va tier siu um e dat ina entuorn las ureglias ad el; Pieder dat in griu)

Gelgia Diermabein
(siper Filomena Flumer) E ti vas ussa a letg! E gi grad al rest dil persunal da gnanc vegnir
sill’idea dad era levar da quellas uras!

Filomena Flumer
Gie, signura! (va)

Pieder Diermabein
(fruscha la vesta) Zacherzucher, gest duas slaffadas ina suenter l’auter ... Gelgia, igl ei propi
buc ...

Gelgia Diermabein
Propi buc tgei?

Pieder Diermabein
A, ti sas tgei che jeu manegel ... sch’ellas ein tut alteradas pervia da damaun ... e daco diermas
ti atgnamein aunc buc, tgei stos era levar tschien ga?

Gelgia Diermabein
Jeu level mo aunc gir: ti sas lu era durmir questa notg ella recepziun!

Ei vegn stgir!

S-HUT 1-1_Hotel Diermabein_(sr)


32

Scena 6

Filomena Flumer e Balugna Tschagrun ein fatschentadas cun decorar la halla da recepziun.
Gelgia Diermabein entra en siu pli elegant vestgiu.

Gelgia Diermabein
Essas aschi lunsch?

Filomena Flumer
Gleiti.

Balugna Tschagrun
Aunc in pèr bandieras per la bar.

Gelgia Diermabein
Quei sa la Filomena far persula. Ti vas ussa anavos en cuschina, Balugna!

Balugna Tschagrun
Leu ei schon tut semtgau, signura.

Gelgia Diermabein
Controllescha aunc inaga tut si e giu e vi e neu! Nus clamein schon ad uras cu ella vegn.

Balugna Tschagrun
Sco vus manegeis, signura. (ella svanescha cunterveglia)

Gelgia Diermabein
(arva igl esch dall’entrada, mira spert viado sin via) Bien, Luzia ei sin siu post. Naven da leu
stuess ella veser gia da lunsch cu ella vegn.

(Flurin Fuffrogn vegn ord zuler ella halla da recepziun, cun sia chista d’uaffens enta maun)

Flurin Fuffrogn
Bien gi, dunna Diermabein! Hallo Filomena! In gi tut special oz!

Filomena Flumer
Gie, signur. Bien gi! Jeu mon bunamein dallas preits si.

S-HUT 1-1_Hotel Diermabein_(sr)


33
Gelgia Diermabein
Vus veis speronza durmiu bein en Vossa nova combra?

Flurin Fuffrogn
Sc’in crap en in dutg! Dir sin dir.

Gelgia Diermabein
Lu sun jeu quietada, signur Fuffrogn. – Mo Vus meis bein buc alla lavur avon che nies star
arriva?

Flurin Fuffrogn
Ei fuss bi, sch’jeu savess esser dalla partida al beinvegni, signura! Mo gest oz hai jeu in stress
enorm: jeu stos preparar l’emprova generala per siglientar il grep.

Gelgia Diermabein
Siglientar il grep? Hagies lu po quitau, signur dete ... ää ... inschignier!

Flurin Fuffrogn
Explodir explodescha ei oz aunc buc, signura Diermabein, gliez stat pér damaun ni pusmaun
sil program. Gl’emprem sto il signur Sumfil aunc arrivar.

Gelgia Diermabein
Sco getg, sia combra ei semtgada. E Vus veis buc permal, che nus havein supplicau Vus da
midar combra, neve?

Flurin Fuffrogn
Vus saveis crer a mi, signura, quella combra magnifica surlasch jeu cun plascher alla dunna
Lodola.

Gelgia Diermabein
Scharmants da tgau tochen pei!

Flurin Fuffrogn
Grazia, signura Diermabein. (el fa ina pintga reverenza) Tochen cusera, dunna Diermabein.
(el va giudo plein confidonza)

(la fotografa Claudia Clic cuora sper el ora en stanza, enta maun in apparat da fotografar)

Claudia Clic
Ella sa vegnir mintga mument. Luzi Canun ha viu la carrotscha cul perspectiv.

Gelgia Diermabein

S-HUT 1-1_Hotel Diermabein_(sr)


34
(cloma ora en zuler) Pieder, nua eis puspei? Ella vegn, ella vegn! Seprepara, Filomena. Ti sas
gie nua che tiu plaz ei.

(Filomena Flumer semetta en siu plaz e mira che sia vestgadira seigi en uorden)

Gelgia Diermabein
(cloma ord igl esch dall’entrada) Luzia, Luzia, ti sas vegnir viaden. La Claudia Clic ha getg
ch’il scherif hagi viu la carrotscha!

(Pieder Diermabein vegn en da zuler, sevestgius da fiasta, in cedel cun notizas enta maun)

Gelgia Diermabein
(siper siu um) Cheu eis gie finalmein! Tgei has giu da trafficar aschi gitg?

Pieder Diermabein
Giu da trafficar! Giu da trafficar! Jeu hai aunc stuiu memorisar inaga miu plaid.

Gelgia Diermabein
Quei fuss uss guess buc stau necessari, ti legias gie tuttina giu tut!

Pieder Diermabein
Quei ston ins far en uorden. Era leger giu ston ins saver far endretg. Ins sto far ina buna
impressiun sch’in star arriva!

Gelgia Diermabein
Ti manegias: ti vul far ina buna impressiun. Nus currin e fagein e ti vul las arbagias! Quei ei
tipic.

Pieder Diermabein
(el va tier la recepziun) Mo gest rut sughets haveis nuota: Il cudisch da hosps ei per exempel
era aunc buc aviarts! (el arva il cudisch e semtga la plema)

Gelgia Diermabein
(cloma en direcziun cuschina) Balugna! Balugna, ti sas ussa vegnir!

Luzia Promilla
(cuora tras igl esch dall’entrada) Jeu sun cheu, signura!

Balugna Tschagrun
(cuora en dil zuler) Grazia signura!

Pieder Diermabein

S-HUT 1-1_Hotel Diermabein_(sr)


35
Cheu signura, leu signura. (stat sc’in dirigent amiez la halla da recepziun) Il signur ei cheu!

Balugna Tschagrun
Giebein, signur!

Luzia Promilla
Bien gi, signur!

Pieder Diermabein
En formaziun – sco nus vein trenau ier!

(tuts sepostan, promts pil beinvegni. Claudia Clic ei fatschentada cun siu apparat da
fotografar)

Pieder Diermabein
Ed uss il beinvegni! El chor: in, dus ...

Claudia Clic
Stoda miarda, giavel aunc inaga! Igl apparat funcziunescha buc!

Pieder Diermabein
Dunna Clic, astgel supplicar! (viers sia gruppa) Pia aunc inaga. Attenziun! In, dus, treis e ...

Chor
Cordial beinvegni a Villdorado, signura Lodola!

(duront ch’il chor trenescha il beinvegni entran tut a buffond Balzer Rehun e Gieri Remiedi)

Balzer Rehun
Ella ei bein buc schon cheu?

Gieri Remiedi
Nus essan bein buc memia tard?

Pieder Diermabein
(senza gnarva) Sin quels dus signurs havein nus grad aunc spitgau!

Balzer Rehun
Gliez ei lu bi da Vus, signur Diermabein.

Gieri Remiedi
Con bi da veser Vus puspei en gamba, signur Diermabein! Nossa cura ha pia gidau stupent!

S-HUT 1-1_Hotel Diermabein_(sr)


36

Pieder Diermabein
In quex ha ella gidau! Ed insumma: jeu erel nuota malsauns. Jeu hai ina sanadad sc’in cavagl!

Gieri Remiedi
Mo Vossa dunna ei stada d’in auter meini ...

Pieder Diermabein
Lezza ei savens d’in auter meini che jeu! Quei ei sia natira!

(Luzi Canun cuora viaden, suandaus da Heidi Express ed Amalia Marenghin)

Luzi Canun
Sesemtgei, sesemtgei!

Heidi Express
Ins vesa schon la carrotscha!

Amalia Marenghin
Gie, ussa mo ad egl! Spronza haveis semtgau il whiskey!

Pieder Diermabein
(sblatscha els mauns) Spert, quels ch’ein vegni vitier da niev, spert vi leu!

Claudia Clic
Juhee, el funcziunescha puspei!

Pieder Diermabein
Co?

Claudia Clic
Jeu hai buc manegiau Vus.

Pieder Diermabein
Fagei uss tuttina vinavon!

(Pieder Diermabein muossa in plaz ad Amalia Marenghin, Gieri Remiedi, Luzi Canun e Heidi
Express. Claudia Clic seposta sper l’entrada; igl esch sesarva plaunet)

Pieder Diermabein
Adatg, far attenziun! In, dus, treis ...

S-HUT 1-1_Hotel Diermabein_(sr)


37
Chor
Cordial beinvegni a Villdorado, signura Lodola!

(Claudia Clic fa ina foto; ella halla da recepziun stat Emma Paterliera cun dus canasters
pleins)

Emma Paterliera
Jeu sun bunamein buc vegnida dad arver igl esch, sun gie cargada sc’in asen.

Claudia Clic
Asen ei bien! Quella fotografia ei pil gat!

Emma Paterliera
Ils ovs mascrai hai jeu per cletg aunc saviu organisar – ed era ils pézs da sparglas condensai.
Mo la feglia da rosas galvanisada hai jeu buc survegniu. Persuenter hai jeu ina massada autras
buontad caussas, per exempel agl caramelisau ni lu baguos en sirup da puaunas ...

Pieder Diermabein
(giud la gnarva) Grazia, Emma, mo quei ei uss propi buc il dretg mument ... ti vesas gie
sezza, che nus ... che ti ... che la signura Lodola sa vegnir mintga mument!

Emma Paterliera
(empermalada) Sche Vus vuleis ch’jeu mondi puspei cun tut quellas decadantessas ... pervia
da mei! (ella semeina viers gl’esch)

Gelgia Diermabein
(sgregna siper siu um) Vadi!

Pieder Diermabein
O uss has lu gleiti atras igl entir mund dils animals!

Gelgia Diermabein
Aunc gitg buc! (quietond siper Emma Paterliera) Miu um ha buc manegiau quei aschia,
Emma, insumma buc. El ha manegiau, che Ti sappies gest purtar tut en cuschina.

Pieder Diermabein
E zuar dalli dalli!

Emma Paterliera
(selai buc retener) Sche quei ei tut igl engraziament ... (ella metta giu in canaster per arver
igl esch)

S-HUT 1-1_Hotel Diermabein_(sr)


38
(ell’entrada stat Tina Tolca vestgida fetg elegant)

Tina Tolca
Grazia fetg! Mias duas valischas ein cheuora ...

Claudia Clic
Orda peis, dunna Paterliera, Vus hai jeu schon inaga en chista!

(Emma Paterliera fa in segl dalla vart)

Gelgia Diermabein
O ti sontga pasteta! – Uss eis ella cheu!

Pieder Diermabein
Gianteren, ord via! (va viers l’entrada, tegn siu fegl cun siu plaid avon el; festiv) Per mei sco
possessur da quei hotel da tradiziun eis ei ina gronda honur, in punct culminont da mia
carriera, d’astgar ...

Gelgia Diermabein
(sgregna) Ed il beinvegni el chor?

Pieder Diermabein
(vegn ord il concept) Spetga ussa, jeu sun vida tener miu plaid! (vinavon cul plaid) D’astgar
... co duei jeu gir ... d’astgar beneventar Vus cheu el num da nus tuts... aschidengir d’astgar
beneventar Vus el chor!

Gelgia Diermabien
Quei has ti fatg grondius, miu car!

Emma Paterliera
(siper Tina Tolca) Sch’igl ei endretg a Vus, lu mon jeu grad per Vossas valischas. (ella lai
star ses canasters e va per las valischas)

Tina Tolca
(surstada) In tal beinvegni ei bunamein empau surfatg!

Gelgia Diermabein
Nus savein tgei che nus vein da far per Vus, signura! Vus essas segir stauncla da Vies viadi,
ni buc?

Tina Tolca
Gliez bein. La via tochen siadocheu astgass schon esser empau megliera!

S-HUT 1-1_Hotel Diermabein_(sr)


39

Gelgia Diermabein
Nus vein semtgau nossa megliera combra per Vus.

Tina Tolca
Danunder saveis Vus insumma ch’jeu vegn a Villdorado?

Gelgia Diermabein
Vossa brev – Vus veis gie scret a nus che Vus vegnies!

Tina Tolca
(surstada) Mia brev? – Ah gie, naturalmein. Igl ei propi sgarscheivel cun mia memoria, tier
tut quei stress! Neras uras da far vacanzas! Jeu drovel ruaus, ruaus ed aunc inaga ruaus!

Gelgia Diermabein
(a tuts presents) Veis tuts udiu? Nies hosp renomau drova ruaus, ruaus ed aunc inaga ruaus!

Pieder Diermabein
(permalaus) Sch’ella drova ruauss sche daco fas ti lu in tal menaschi? Quei fa vegnir ins ord
la suna – en mintga cass mei!

Gelgia Diermabein
(siper Tina Tolca) Il meglier ei sche jeu muossel grad Vossa combra, signura – Vus vesis dil
reminent ora pli giuvna che silla fotografia ella “Quotidianala”!

Tina Tolca
(puspei surstada) Ella “Quotidianala”? – Vus veis raschun, lezza fotografia ei propi buc
gartegiada!

Pieder Diermabein
(semetta spert alla recepziun) In sulet giavisch, signura! Fusses aschi buntadeivla e scrivesses
zatgei en nies cudisch da hosps?

Tina Tolca
(riend) Per in autrogram duess mia forza grad aunc tonscher. (ella s’inscriva el cudisch cun
moviments plein elan, Claudia Clic fotografescha)

Claudia Clic
Super! Quella fotografia vegn ella gasetta! Grazia fetg, signura! Sin seveser, signura! (ella va
spert naven)

Pieder Diermabein

S-HUT 1-1_Hotel Diermabein_(sr)


40
Grazia fetg, signura!

Gelgia Diermabein
(siper Tina Tolca) Sche vus lubis, mon jeu gest ordavon. (siper Filomena Flumer) E Ti sas
vegnir cullas valischas, Filomena!

Filomena Flumer
Bugen, signura. (Gelgia Diermabein svanescha cun Tina Tolca e Filomena Flumer)

Pieder Diermabein
(siper Emma Paterliera) E ti portas finalmein tia rauba en cuschina, Emma! (siper Balugna
Tschagrun) E ti Balugna, ti vas a controllar il quen!

Emma Paterliera
(siper Pieder Diermabein) Dunna Paterliera, sch’jeu astgel supplicar! E naven dad oz vegn
puspei pagau bar sin meisa! (ella svanescha cun Balugna Tschagrun)

Pieder Diermabein
Luzia, stai buc entuorn culs mauns en sac! Accumpogna ils hosps en sala da magliar, damai
che quei ei in gi da fiasta! Els vulan segir beiber in sitg sill’arrivada da nies star.

Balzer Rehun
(siper Gieri Remiedi) Clar che nus lein far quei! Neve, signur docter?

Gieri Remiedi
Ins savess gir che quei ei schizun necessari ord vesta medicinala.

Amalia Marenghin
Aschi in docter plai a mi! Mo igl ei era uras ch’ei detti enzatgei da beiber, la gula ei schon tut
schetga!

Heidi Express
Gie, mia gula drova era in sitg ord vesta medicinala, signur docter!

Pieder Diermabein
Heidi, ti? Dapi cu ... ?

Heidi Express
Dunna Express, sch’jeu astgel supplicar!

(Luzia Promilla meina Balzer Rehun, Gieri Remiedi, Amalia Marenghin, Luzi Canun e Heidi
Express ella sala da magliar)

S-HUT 1-1_Hotel Diermabein_(sr)


41

Luzi Canun
Per mei lu mo aua, Luzia, neve. Jeu hai survetsch!

(igl esch dall’entrada sesarva; Gion-Giachen Sumfil entra, in sacados si dies ed in fest da
viandar enta maun)

Pieder Diermabein
(mira sceptic da tgau tochen pei sin el) Bien gi! Sco Vus vesis ei quei cheu buc ina casa dils
amitgs dalla natira. Co saiel jeu gidar Vus?

Gion-Giachen Sumfil
Miu num ei Sumfil, Gion-Giachen Sumfil. Il signur Fuffrogn ha reservau ina combra per mei.

Pieder Diermabein
(immediat fetg curteseivels) Gie schia, Vus essas il signur Sumfil! Fa plascher, signur Sumfil,
fa grond plascher! Il signur inschignier ei deplorablamein buc en casa. Mo Vossa combra ei
naturalmein semtgada. Jeu muossel grad persunalmein ella a Vus.

Gion-Giachen Sumfil
In mument, sche Vus fageis aschi bien! Per schabetg hai jeu giu la honur ed il plascher
d’astgar viagiar cun ina dama che vuless star tier Vus el hotel. (el metta giu sacados e fest da
viandar e va puspei anavos agl esch dall’entrada) Jeu mondel aunc spert a gidar ella cun sias
valischas. Ella ei deplorablamein aschi fetg cunauras ch’ella vegn strusch ora cun in plaid.

Pieder Diermabein
Nus vein temps, signur, per nos stimai hosps vein nus adina temps. (el va alla recepziun, cu
Sumfil ei giuado) Mo perquei savessas tuttina far in tec vinavon! (el semtga il cudisch da
hosps ed ei surstaus) Quei ... quei vul gie gnanc gir Lodola buc! (el bustabescha dad ault) Ti
... Tina ... To ... Tol – hai, tgei punhachels – Tolca, scri - benta. Tina Tolca, scribenta. (el
cloma tut agitaus el zuler) Gelgia! Gelgia! O po neu – Ti stos vegnir immediat! Ti has puspei
fatg la detga pulenta!

(Sumfil arva igl esch dall’entrada e lai vegnir viaden sia accumpignadra cun in moviment
elegant)

Gion-Giachen Sumfil
Voilà, signura Lodola!

(Gloria Lodola entra, vestgida en colurs vivas, entuorn culiez ina liunga slingia)

Gloria Lodola

S-HUT 1-1_Hotel Diermabein_(sr)


42
(mo dabass cun bunamein negina vusch siper Pieder Diermabein) Vus veis spronza survegniu
mia brev?

Pieder Diermabein
(emprova da survegnir aria) Quei ei buc ... quei astga buc esser ver! Gelgia, nua eis? (el dat
entuorn senza schientscha ord spira sgarschur)

Gelgia Diermabein
(entra dil zuler e vesa la cantadura) O ti sontgissima pasteta!

Ei vegn stgir!

S-HUT 1-1_Hotel Diermabein_(sr)


43

Scena 7

Igl ei sera; ins auda canera e risadas che vegn dalla sala da magliar. Gloria Lodola entra,
Fuffrogn e Sumfil suondan ella. La canera varga. Lodola ha dapertut brigliants che glischan
ti mordio, ella ei decorada sco in pigniel. Entuorn culiez ha ella ina slingia da seida.

Gloria Lodola
(cun vusch clara e ferma) Quei ei la detga fiasta! E cauld eis ei en leu, cun tut quellas
candeilas! (ella fa ir il maun per survegnir in tec aria en fatscha e sesa en in sessel)

Flurin Fuffrogn
(riend) Ina tscheina cun candeilas per nies superstar! Quei fas ti grondius, Maria, semplamein
grondius! (el sesa sper ella)

Gloria Lodola
Grazia, miu car Paul! Ti has gie era mess fil en guila a moda miraculusa, signur contabilist!
La nova frisura ed il snuz stattan dil reminent grondius a ti!

Gion-Giachen Sumfil
(sesa sper els dus) E damaun muossa il Gion-Giachen Sumfil co ins siglienta in tresor: päng, e
la siara da segirtad sgola naven sco in stapun da schampagner!

Flurin Fuffrogn
Quei va gie sco da beiber aua – igl ei in plascher!

Gloria Lodola
Empriu ei empriu!

(Rehun entra)

Gloria Lodola
(tegn il det silla bucca, cuntinuescha lu cun vusch fina e stetga) Quei sto gie esser enorm
interessant, signur Sumfil, da schar giuado persunas culla suga!

Gion-Giachen Sumfil
Ins sedisa vida tut, signura Lodola. Per mei sco guid da muntogna fuss ei ina gronda
provocaziun, dad haver ina vusch aschi aulta che jeu pudess siado tochen al C ault!

Balzer Rehun
(engarta Lodola) Aha, cheu ei nies star. Ils dus signurs vegnan bein buc a mulestar nies hosp
cun vuler vender aczias dalla viafier!?

Gion-Giachen Sumfil
(sesaulza) Vus haveis sco ei para in bien nas, signur Rehun. (siper Lodola) Ponderei aunc in
tec, signura Lodola. Mo tenor miu manegiar ha il signur Fuffrogn tutta raschun: tgi che fa part
naven dall’entschatta, vegn a profitar il pli fetg.

Flurin Fuffrogn

S-HUT 1-1_Hotel Diermabein_(sr)


44
(sesaulza medemamein) Igl ei stau in plascher nungetg ed ina gronda honur d’astgar discuorer
cun vus persunalmein in pèr plaids. Grazia fetg, signura Lodola!

Gion-Giachen Sumfil
Mes megliers giavischs!

(Sumfil e Fuffrogn svaneschan ella sala da magliar; Rehun s’avischina alla Gloria Lodola)

Balzer Rehun
Ei sto esser in sentiment tut aparti, sch’ins ha ina vusch dad aur. Eis ei lubiu?

Gloria Lodola
(sut vusch) Mo sesi!

Balzer Rehun
(Rehun sesa en in sessel) Persunas sco jeu han aur mo en ina cava. Ni meglier getg: en pliras
cavas. Mo ei dependa secapescha buc dalla quantitad dallas minieras, mobein con gronda e
con pura che l’aveina dad aur ei. Mo basta, signura Lodola, jeu level atgnamei mo gir: Vus
saveis gnanc s’imaginar con vess che jeu spetgel d’astgar udir Vossa vusch divina!

(Diermabein entra ella halla)

Gloria Lodola
(scutina) Lein sperar ch’il ruaus e l’aria fina dallas muntognas e lu las pastillas miraculusas
dil docter Remiedi gidien mei aschi spert sco pusseivel.

Balzer Rehun
Vus fagesses a mi in grond plascher sche jeu astgass pagar il quen dil miedi, dunna Lodola! E
quel dil hotel vegn jeu secapescha era a surprender!

Gloria Lodola
(stetga) Tgi vess tertgau che jeu emprendi d’enconuscher in um ch’ei talmein perfetgs – e
quei aschi lunsch naven dalla civilisaziun?

Pieder Diermabein
(vegn en direcziun dils dus) Cheu ei il lader che ha engulau senza misericordia!

(Rehun seglia en pei)

Balzer Rehun
Tgei vul quei gir: lader! E tgei manegeis cun: engulau!

Pieder Diermabein
Tuts enqueran il star dalla sera – e sco ei para tenis Vus a ferm el!

Gloria Lodola
(stat si elegantamein, sut vusch) Quei signur ha fatg cumpignia tochen che jeu hai tratg flad in
tec. (a Rehun): Astgel jeu supplicar Vus da gia ir ordavon ella sala da magliar?

Balzer Rehun
Igl ei in grond plascher, dunna Lodola! Ed ina honur!

S-HUT 1-1_Hotel Diermabein_(sr)


45

(Rehun va sper Diermabein vi ed anavos ella sala da magliar)

Balzer Rehun
(siper Diermabein) Jeu paghel dil reminent il quen dil hotel dalla signura Lodola. Ins gi gie:
pigns schenghetgs mantegnan l’amicezia. E perquei vegn jeu secapescha era a surprender ils
cuosts dil miedi per la signura Lodola!

(el svanescha)

Pieder Diermabein
(va enviers Gloria Lodola e lai giugar siu scharm) Spronza ha quei paterlun buc dau a Vus
memia fetg silla gnarva. Jeu sun gest s’occupaus persunalmein dil proxim dessert ed hai
deplorablamein buc remarcau co el ei sesluitaus suenter a Vus.

Gloria Lodola
(marmugna) Per esser in um che fa fatschentas cun aur fan sias bunas manieras tut surstar!

Pieder Diermabein
Jeu sun leds che quei schani ha per ina ga saviu co secuntener! Vus lubis? (el porscha ad ella
siu bratsch)

Gloria Lodola
(peglia siu bratsch) In um aschi galants sco Vus san ins secapescha ir ad encurir!

Pieder Diermabien
Quei stuess ussa miu drag da casa udir!

Gelgia Diermabein
(vegn ord il zuler; git) El ha, Pieder, tiu drag ha udiu Tei clar e bein! Il secund dessert ei
survius ed ins spetga mo pli sin nies star!

Pieder Diermabein
Jeu vegn gie cun el, cara, igl ei quasi gartegiau a mi da puspei engartar nossa steila al
firmament. (el meina Lodola bratsch a bratsch en direcziun dalla sala da magliar)

Gloria Lodola
(scutina entusiastic) Quei veis Vus getg bein, signur Diermabein. Vus haveis sco ei para
in’aveina poetica.

Gelgia Diermabien
Aveinas grossas ha el, quei ei tut! (ella banduna la sala tut a sburflond)

Pieder Diermabein
(cloma suenter) Hazla! (a Lodola) Perstgisei, mo mia dunna vegn semplamein buc a mistregn
culla alteraziun dad oz. Suenter Vus, per plascher! (el suonda Lodola ella sala da magliar)

(grond applaus, Tina Tolca entra, sesa en in sessel, pren neunavon in pign bloc e fa notizias)

Gelgia Diermabein
(tuorna) Signura Tolca, Vus sesentis spronza buc mal?

S-HUT 1-1_Hotel Diermabein_(sr)


46

Tina Tolca
Insumma buc, il cuntrari. Aschi ina fiasta inspirescha ina scribenta a moda e maniera
extraordinaria. (ella siara il bloc)

Gelgia Diermabein
Lu sun jeu quietada, signura Tolca. Perstgisei, jeu less buc forsa disturbar Vus, mo sche jeu
astgass seser in mumenet cun Vus ...

Tina Tolca
Bugen, dunna Diermabein. Jeu hai mo fatg entginas notizias.

Gelgia Diermabein
(sesa sper Tolca) Vus haveis ina professiun fascinonta.

Tina Tolca
Vus haveis raschun, fetg fascinonta!

Gelgia Diermabein
Abstrahau da quei, nus savessen secapescha era emplenir cudischs e cudischs cun historias sur
da quei che cuorra e passa en in menaschi d’hotel.

Tina Tolca
Quei dubetel jeu gnanc in mument!

Gelgia Diermabein
Vus essas spronza buc permalada perquei che nus vein dumandau Vus da midar combra?! Mo
Vus saveis gie co quei ei, aschi ina diva cun sias allüras da stars ... cheu vein nus buc vuliu
rescar zatgei ... schegie ...

Tina Tolca
Schegie?

Gelgia Diermabein
Getg sincer: jeu admirel pli fetg Vossa prestaziun che quella d’ina cantadura!

Tina Tolca
Quei ei secapescha medischina per ureglias d’ina scribenta! Tgeinin da mes cudischs plai lu a
Vus il meglier?

Gelgia Diermabein
Jeu stos confessar: jeu hai gia dapi onns buc pli giu peda da leger in cudisch. Jeu hai plitost
manegiau quei en general. Ina diva sco la signura Lodola han ins forsa gia emblidau en in per
onns. Mo l’ovra d’ina poeta sa tener tschentaners. Vus luvreis aschidengir per la perpetnadad.

Tina Tolca
Ins fa quei ch’ins sa!

(Pieder Diermabein cumpara el zuler)

Gelgia Diermabein

S-HUT 1-1_Hotel Diermabein_(sr)


47
Per cass ... jeu less buc mulestar Vus ... mo sco getg, jeu savess raquintar caussas, secapescha
tut en confidonza. Perquei stuesses Vus exnum midar ils nums. Mo tgei che marscha tut en in
hotel d’emprema classa sco il nies, Vus savesses scriver in griess roman! Jeu havess era gia in
bien tetel: “Hotel Diermabein – las aventuras d’ina hoteliera che prendan il flad”. Ni forsa
aunc meglier e pli sempel: “Gelgia – ina hoteliera confessa”.

Pieder Diermabein
(cloma) Ei fuss il meglier sche ti confessasses buc gest ussa, mia cara! La Balugna drova Tei
urgentamein en cuschina! (el svanescha puspei)

Gelgia Diermabein
(stat si; enten ir) Per el havess jeu gia in bien num, in pseudonim: Pieder Buccalargia; ni
forsa: Pieder Buglialatg ... Nus sediscurin in’autra ga puspei, neve?!

Tina Tolca
Cun plascher. (ella pren puspei neunavon siu bloc e fa notizias)

Pieder Diermabein
(cumpara puspei, tuoscha levet) Jeu vuless buc disturbar Vus, signura Tolca, jeu havess
denton bugen ... mo spert ... (el sesa sper Tina Tolca) Vus lubis, ni buc?

Tina Tolca
(siara puspei siu bloc) Gliez dependa tgei.

Pieder Diermabein
Che jeu sesi sper Vus.

Tina Tolca
Vus sesis gie schon!

Pieder Diermabein
Gie schia. (stat si, fa ina reverenza) Grazia fetg! (sesa puspei) Jeu hai gie buc udiu tut quei
che mia dunna ha raquintau a Vus. Zatgei vi jeu denton curreger: l’idea per in cudisch, lezza
ei da mei!

Tina Tolca
Genial!

Pieder Diermabein
Jeu sun gest da Vies meini! E cu jeu hai viu el cudisch da hosps che Vus essas scribenta, lu ei
immediat stau clar: Vus essas exact la dretga persuna per scriver la historia da mia veta:
“Pieder Diermabein – in hotelier contonscha las steilas” – ei quei buc in tetel empermettent?

Tina Tolca
Grondius!

Pieder Diermabein
Neve! Quei cudisch vegn a far ina impressiun sc’ina bumba!

(ord cuschina aud’ins in grond sfrac; Pieder Diermabein e Tina Tolca seglian en salv)

S-HUT 1-1_Hotel Diermabein_(sr)


48
Balugna Tschagrun
(cloma ord il zuler) Signur Diermabein! Hallo! Fagei aschi bien e vegni en cuschina. La
vanaun cul vin cauld ei explodida!

Pieder Diermabein
(cuora en cuschina) Ti eis schon ina gaglina, Balugna! Has bein buc mess la vanaun direct sil
fiug. Mintga tomata ha pli bia tschurvi che Ti!

(Tina Tolca sesaulza, fa giu la puorla dalla vestgadira, sesa puspei el sessel e fa vinavon
notizias; Filomena vegn cun ina scua)

Filomena Flumer
Cheu essas gie, signura Tolca. Jeu hai schon fatg quitaus: en sala eras buc pli, ed era buc en
Vossa combra ...

Tina Tolca
(siara ensemen il bloc, ina ga dapli) Vus essas stada fetg attenta, mo jeu hai fetg bien. Jeu hai
mo vuliu far entginas notizias ...

Filomena Flumer
Aschi ina fiasta vala segiramein aur per ina scribenta!

Tina Tolca
Quei san ins gir aschia, gie!

Filomena Flumer
Jeu sai buc sche Vus haveis remarcau, mo denter nos hosps sesanfla era in colleg da
professiun da Vus!?

Tina Tolca
A gie ...

Filomena Flumer
Il signur Fuffrogn ... atgnamein astgass jeu gie buc tradir quei ... denton a Vus ... Vus tenis ei
per Vus, neve!?

Tina Tolca
Jeu empermettel!

Filomena Flumer
Il signur Fuffrogn ei atgnamein buc in inschignier. El ha era buc num Fuffrogn, mobein
Doyle, Arthur Conan Doyle, ed el scriva romans criminals.

Tina Tolca
Igl enconuschent signur Doyle? Quei ei propi ina surpresa!

Filomena Flumer
Gie! Mo neve, Vus fageis sco sche Vus savesses da nuot! El vul numnadamein esser – co ha
el getg: ico, icono...

Tina Tolca

S-HUT 1-1_Hotel Diermabein_(sr)


49
Incognito?

Filomena Flumer
Exact. El vul exnum far vacanzas aschia. El ha mo tradiu a mi siu misteri, perquei che jeu hai
anflau ses cudischs en sia combra!

Tina Tolca
Tgei tensiun! Jeu hai s’imaginau il signur Doyle tut auter!

Filomena Flumer
Ei vegn aunc meglier – mo neve, quei stat propi tut denter nus?

Tina Tolca
Segirafranc.

Filomena Flumer
Ier endamaun sun jeu ida en sia combra, cu el ha aunc durmiu. E lu era siu snuz sper el silla
meisa da notg!

Tina Tolca
Quei ei la detga uolp, quei signur Doyle!

Filomena Flumer
Vus saveis gnanc s’imaginar tgei ch’ins vegn tut sissu sco matta da combra. Mintgaton getg
jeu a memeza: Filomena, getg jeu, in gi stos ti scriver in cudisch surlunder ...

Tina Tolca
Ina idea excellenta!

Filomena Flumer
Ed in tetel hai jeu era schon: “Persunas el hotel – ina matta da combra tradescha senza
misericordia”.

Tina Tolca
Quei tuna propi interessant!

Filomena Flumer
Fosa savesses Vus aunc dar in per buns tips a mi, co ins pren a mauns il scriver.

Balugna Tschagrun
(cloma) Filomena! Filomena!

Filomena Flumer
Quella vacca duei mo aunc senudar in tec el vin cauld! Perstgisei, astgel jeu mulestar Vus
aunc inaga damaun?

Tina Tolca
Nunschenadamein!

Balugna Tschagrun
Filomena! Vegns gleiti!

S-HUT 1-1_Hotel Diermabein_(sr)


50

Filomena Flumer
(siper Tolca) Jeu stos ir, negar duei la Balugna gie era buc! Tochen damaun, signura Tolca, e
grazia fetg fetg. (ella va plaunsiu en cuschina)

Tina Tolca
Schon endretg! (stat si; enten ir a seseza) Tgisà, forsa dat ei el cudisch dalla Filomena era ina
persuna cul num Tina Tolca che ha propi num Isabella Maligna ed ei gnanc ina scribenta,
mobein ina detectiva ...

Ei vegn stgir!

S-HUT 1-1_Hotel Diermabein_(sr)


51

Scena 8

La halla d’entrada ei vita. Ins auda vuschs e risadas ord la sala da magliar, nua ch’ils hosps
dil hotel sesan e tscheinan. Gloria cumpara, accumpignada da docter Remiedi. Remiedi ha
sia valieschetta da miedi cun el.

Gloria Lodola
(cun vusch normala) Jeu pretendel gie buc che Vossas pastillas pil culiez hagien buc gidau,
signur docter. Jeu getgel mo ton: mia vusch ei aunc buc curada aschibein che jeu sai cantar!

Gieri Remiedi
Gie, Vus manegieis secapescha che las cordas vocalas seigien aunc adina irritadas. Per
plascher, sesi giu, signura Lodola!

Gloria Lodola
Quei ei uss bein buc necessari! (ella sesa cuntercor)

Gieri Remiedi
(arva sia valischetta e pren neunavon ina palettina) Signura, en Vies cass perdunass ni il
mund actual ni quel che vegn in sbagl professiunal. Vegn vitier che nies publicum ha il dretg
dad in bulletin medicinal serius. – Astgel jeu supplicar da gir aaaaa!

Gloria Lodola
(smacca ensemen las levzas) Mmmmmm ...

Gieri Remiedi
Astgel jeu supplicar Vus dad arver Vossa bellezia bucca: aaaa, sco aria!

Gloria Lodola
(arva la bucca in tec) Eeeee... (il docter Remiedi catscha viaden sia palettina) Aua!

Gieri Remiedi
Excellent, signura Lodola, quei fageis Vus stupent! Ei vesa o bein!

Gloria Lodola
Jeu sai tuttina aunc buc cantar ils tuns aults sco jeu vi, jeu hai empruau!

Gieri Remiedi
Nus havein cheu in legn medicinal. Mo pil bulletin vegn schon endamen a nus zatgei.

(Pieder Diermabein arriva)

Pieder Diermabein
(fa quitaus) E lu? Co vesa ei ora?

Gieri Remiedi
Da princip detg legreivel, signur Diermabein. Nus vein schon bia meglier, neve, signura
Lodola.

S-HUT 1-1_Hotel Diermabein_(sr)


52

Gloria Lodola
Ils tuns aults sai jeu aunc adina buc cantar!

Gieri Remiedi
Sco ei para ein las cordas vocalas aunc adina irritadas. Quei ei in cass classic dad
“impedimentum sopranicum inexplicabilis”.

Pieder Diermabein
Las cordas ... in impedi ... Gie, jeu capeschel ... e deploreschel quei secapescha grondamein,
buc mo persunalmein, mobein era el num da nies persunal e da nos hosps, signura Lodola. Mo
nus astgein esser cuntents ch’ins sa silmeins constattar ina migliur!

Gieri Remiedi
Exact! Senza nossas pastillas fuss nossa pazienta aunc adina metta sc’in tschep da lenna. (el
schubregia la palettina cumplicadamein cun siu fazalet e metta quella anavos ella
valischetta)

Pieder Diermabein
Mo quei vul era gir che nus stuein star senza cant cusera. Donn e puccau! Savesses Vus buc
mo cantar ils tuns bass, signura Lodola?

Gloria Lodola
S’imaginei – cantar mo ils tuns bass d’ina aria ...

Pieder Diermabein
Mo jeu astgel sperar che Vus vegnis a turnar cheu tier nus in gi – per dar in pign concert?

Gloria Lodola
Gliez sai jeu empermetter. Ed empermess ei empermess!

Pieder Diermabein
Fetg bien! Quei ei bunas novitads!

Gelgia Diermabein
(arriva) Nus tremblein e sperein!

Pieder Diermabein
Ti sas clamar viaden nos hosps, mia cara!

Gelgia Diermabein
(siper Gloria) Grondius, signura Lodola! (ella cloma) Il publicum ei envidaus cordialmein da
vegnir!

(Emma Paterliera, Amalia Marenghin, Heidi Express, Balzer Rehun e Claudia Clic entran,
suandai da Tina Tolca e Luzi Canun. Tina scutina zatgei ell’ureglia da Canun. Daferton
scriva Remiedi ils quens. Diermabein sblatscha. Il publicum quescha)

Pieder Diermabein
Igl emprem la buna novitad: nies star ha per cletg bia meglier! (tuts suspiran ed ein levgiai,
applaus, cloms da bravo) Ed ussa ina novitad ch’ei da deplorar: ella sto vinavon schanegiar

S-HUT 1-1_Hotel Diermabein_(sr)


53
sia vusch. (il publicum ei trumpaus) Signur docter Remiedi: astgel jeu supplicar pil bulletin
medicinal ufficial?

Gieri Remiedi
(vegn anavon e mira sin ses quens) Quen da honorari ... ä, jeu manegel bulletin medicinal dils
15 da fenadur pertuccont la malsogna da signura Gloria Lodola, cantadura d’operas. Il miedi
suttascret, docter Gieri Remiedi, - quei sun jeu – constattescha cun satifcaziun che siu
tractament ei gia staus in grond success, sco usitau. Tuttina ein – sco en mintga cass dad
“impedimentun sopranicum inexplicabilis” – las cordas vocalas attaccadas da schanegiar per
pli liung temps. Ils cuosts da tractament muntan a ... mo gliez s’auda gie atgnamein buc tiel
bulletin. (il publicum quescha plein cumpassiun)

Pieder Diermabein
Grazia fetg, signur docter. (Remiedi fa ina pintga reverenza, faulda il quen e surdat quel a
Balzer Rehun) E per finir puspei ina novitad legreivla: la signura Lodola ha empermess da
turnar en nies hotel, aschiprest che sia vusch ei puspei en uorden e ch’ella anfla in termin
adattau. (applaus incantau e cloms da bravo)

(odado aud’ins in plum)

Gloria Lodola
(cun in suspir a sesezza) Spronza eis ei gartegiau!

Pieder Diermabein
Buc temi, signura Lodola! Quei ei franc buc in ver urezi, quei ei mo stau ina pintga
camegiada!

(Tolca e Canun scutinan in cun l’auter. Canun va senza ch’ins remarca all’entrada.
Dall’entrada entran Fuffrogn e Sumfil. Els vesan ora ualti sfraccai. Lur vestgadira ei
scarpada e barschada, lur fatschas ein tschuffas. A Fuffrogn maunca siu snuz artificial.)

Flurin Fuffrogn
(surstaus) Nus vein tertgau che la fiasta hagi liug ella sala da magliar.

Gion-Giachen Sumfil
Perdunei, nus vulein lu buca forsa disturbar.

(Gloria Lodola mira ad els tut agraden. Tina Tolca dat in segn a Luzi Canun. El seposta avon
igl esch. Tolca va encunter a Fuffrogn e Sumfil)

Tina Tolca
Vus vegnis gest dretg. Astgel jeu supplicar, signur scherif?

Luzi Canun
(drezza il revolver sin els) Mes signurs: en num dalla lescha, Vus essas arrestai, omisdus!

Gelgia Diermabein
O ti sontga pasteta!

(Lodola dat in griu e va vi da mauls. Remiedi s’occupescha immediat dad ella)

S-HUT 1-1_Hotel Diermabein_(sr)


54
Flurin Fuffrogn
Astgel jeu dumandar pertgei?

Tina Tolca
Bugen. Mo igl emprem less jeu tuttina sepresentar: miu num ei Isabella Maligna, detectiva
privata. Jeu lavurel per la segirada dil tresor da signur Rehun! Cheu ei mia licenza. (tegn ina
licenza sut il nas a Fuffrogn)

Flurin Fuffrogn
Vesa ora sco sch’ella fuss vera.

Tina Tolca
Quei ei ina vera.

Gion-Giachen Sumfil
(siper Fuffrogn) Jeu hai adina getg che quella emancipaziun dallas dunnas seigi dil giavel!

Balzer Rehun
(mira exact sin Fuffrogn) Quei ei gie ... ussa, cu il snuz ei naven ... quei essas gie Vus, Paul
Pagaglia! Vus canagl, Vus! Gl’emprem schar emploiar sco contabilist e silsuenter scappar cun
miu tresor!

(Rehun attacchescha Fuffrogn, lez sedosta e vegn sustenius da Sumfil)

Luzi Canun
Calei immediat, ni che jeu settel!

(ei vegn immediat quiet, tuts miran tementai sin Canun)

Flurin Fuffrogn
Jeu vess aunc getg bugen zatgei, signura detectiva!

Tina Tolca
Mo vinavon, signur Pagaglia!

Flurin Fuffrogn
(muossa sin Rehun) Il pli grond canagl ei quei signur cheu! Siu tresor ei numnadamein vits!

Balzer Rehun
Jeu ... jeu ... quei ei ... jeu protesteschel, e zuar energic!

Tina Tolca
Grazia fetg dad haver confirmau miu suspect! (siper Rehun) Vus essas era arrestai, signur
Rehun! Perquei che Vus veis empruau da cuglienar la segirada!

Balugna Tschagrun
Tgei tensiun! Cheu vegn ins lomma sc’in caschiel. (ella sfundra en in sessel)

Balzer Rehun
Quei, quei ei gie il maximum, il maximum absolut! (el respirescha)

S-HUT 1-1_Hotel Diermabein_(sr)


55
Pieder Diermabein
(tut irritaus) E jeu sai gia gir ussa a Vus, signura Tolca, äää Maligna, jeu vegn ad esser in
accusader privat. Giebein, quei vegn jeu ad esser! Pervia dil donn catastrofal che quels treis
cugliuns han fatg alla reputaziun da nies hotel che ha aschi in bien num!

Balzer Rehun
(ei puspei serevegnius, gioga) E Vus carteis semplamein a quels dus cugliuns ch’ein lavai cun
tuttas auas?

Gion-Giachen Sumfil
Jeu concedel: enzatgei pauc havein nus anflau el tresor dil signur Rehun. E quei less jeu
muossar igl emprem al signur scherif. (Canun va vi tier Sumfil che pren ina cuppa da stuors
ord sia giacca) Vus stueis schon vegnir in tec pli datier, sche Vus vuleis veser ei endretg!
(Canun va cul tgau encunter la cuppa, Sumfil arva ella e fiera il cuntegn el tgau da Canun.
Lez sto sturnidar e furschar ils egls) Cun empau peiver ei aschi in scherif direct simpatics. (el
scappa ord il hotel. Fuffrogn e Rehun suondan el)

Pieder Diermabein
Teni els! Teni els!

Tina Tolca
(siper quels che vulan suandar ils cugliuns) Stei cheu! Jeu vi buc che vus prendies ina resca
sin vus!

Pieder Diermabein
Mo ins sa bein buc semplamein schar scappar la canaglia ...

(tuts ein dil medem meini)

Luzi Canun
(sturnida e pitescha aunc adina) Jeu stun ... propi sgarscheivel mal ... jeu havess stuiu dar
adatg ... jeu sai gnanc ... (el enquera in fazalet, senza succes) Pil giavel, nua hai jeu ussa
puspei miu stratsch da mutschegna?

Tina Tolca
(tonscha ad el in fazalet) Ei in fazalet era endretg?

Luzi Canun
(retscheiva quel engrazieivels) Senz’auter. (el sgnuffla da rudien)

Tina Tolca
Mo buc temi, quels vegnan buc lunsch! Jeu hai gia informau il scherif dalla Val d’aur. El e ses
gidonters vegnan schon a retscheiver ils cugliuns. (ella va sper Lodola ch’ei aunc adina senza
schientscha) La Maria Muneida alias Gloria Lodola ei dil reminent l’amitga dil signur
Pagaglia alias Fuffrogn. Ed ina cugliunadra encurrida!

Gelgia Diermabein
O ti sontgissima pasteta!

(Giusep Pistola entra culs treis cugliuns ch’ein ligiai in vid l’auter vid las canvialas, Rehun ei
amiez)

S-HUT 1-1_Hotel Diermabein_(sr)


56

Luzi Canun
(siper Pistola) Quei has ti fatg flot! (pren sez il sughet enta maun, sipils cugliuns) E cun vus
mon jeu uss gest en perschun!

(daferton ei Lodola puspei vegnida tier sesezza, ed ella vesa Fuffrogn)

Gloria Lodola
Paul, miu car!

Flurin Fuffrogn
Maria, miu sulegl!

(Canun runa giuado ils treis cugliuns, suandaus da Pistola; Tolca pren in per manettas ord il
sac dalla giacca)

Tina Tolca
Vies sulegl vegn secapescha era arrestaus! (siper Lodola) Voss bratschalets, signura Muneida!

Gloria Lodola
Donn! Nies plan era aschi buns ... tgi havess era tertgau ch’ina detectiva cugliuni taluisa?

Tina Tolca
Gie saveis, cugliuns peglian ins il meglier cun cuglienar! Jeu cussegliass da ponderar davart il
suandont vegl proverbi: tgi che cugliuna il davos, cugliuna il meglier!

Ei vegn stgir! Finiu.

S-HUT 1-1_Hotel Diermabein_(sr)


1

Las duas attempadas dalla grefla liunga

(S Rösli übernimmt s Kommando)

Cumedia en dus acts da:

Daniel Kaiser
Versiun putera tradütta ed
adatteda da:

Anita Gordon
Versiun sursilvana,
translatada ed adattada da:

Beatrice Wenzin

Persunas:  Robert Culaum
–
possessur d’ina fatschenta da termagls
Corina Culaum
–
sia dunna
Andrea Caz
–
siu partenari
Amalia Puoz e
Hilda Beeli
–
cussadentas dalla casa da vegls
Basil Marella
–
fotograf/reporter dalla televisiun regiunala

Temps:
Il present

Liug:
Stiva dils Culaums

Scenaria:
Stiva cumadeivla. Davos amiez l’entrada. Seniester igl esch dalla

combra e dretg igl esch dalla cuschina. Ina finiastra cun umbrivals

tochen giun plaun. In canape cun ina meisa da stiva. Ina meisa cun

telefon. Autra mobilia tenor giavisch dalla reschia.

Cuntegn:
Robert ei huslis. Sia dunna spetga igl emprem affon. Per che Corina

vegni ad uras en spital e per evitar agitaziuns il davos mument, vegn

tut planisau e trenau ordavon. Mo las preparaziuns per la naschientscha

vegnan tuttenina disturbadas. Amalia e Hilda arrivan nunspitgadamein

e procuran per confusiuns.

S-KAI 1-2_Las duas attempadas dalla grefla liunga_(sr)


2

Emprem act

Emprema scena

Robert ed Andrea

La tenda sesarva, la tribuna ei vita ed ils umbrivals liungs ein tratgs.

Robert:
(entra cun Andrea da davos, Robert ei in um sportiv, vestgius bein, ha
circa 30 onns ed ei fetg pedants, el ha dus pachets enta maun, el seferma
sin esch e di) Dalla stizun entochen cheu havein nus precis 15 pass e
30 scalems. (plazzescha ils pachets giun plaun) Per in pass quentel jeu
ina mesa secunda, quei fa 7,5 secundas…e per mintga scalem…schein
nus ina secunda…e quei ga 30 ein trenta secundas, quintau ensemen
37,5 secundas navenda la stizun entochen tier igl esch dalla habitaziun.
(ad Andrea) Notescha quei!

Andrea:
(ha era circa 30 onns, ei era vestgius alla moda, mo pli leger, el ha 4
pachets sut bratsch, el di a Robert) Scriver si? Quei era aunc. Co duess
jeu far quei? Jeu sun tuttina fachin/portabagascha. (muossa cul tgau
viers ils pachets)

Robert:
Sche metta quels pachets giun plaun. Seigies buc schi cumplicaus.

Andrea:
Ti stos dir a mi tgei ch’jeu hai da far. Ti has il commando tier
quest’acziun.

Robert:
Secapescha, cheu setracta ei la finala da mia naschientscha.

Andrea:
Tgei?

Robert:
Jeu manegel…la naschientscha da miu fegl.

Andrea:
Has ti gia encuretg ora in num per tiu fegl?

Robert:
Gie, gie…Florian!

Andrea:
Florian Culaum?

Robert:
Plai quei num buc a ti?


3

Andrea:
Bein, bein, mo jeu dess num ad el Gian Pauli.

Robert:
(ponderescha) Gian Pauli Culaum? Fuss gnanc aschi absurd.

(anetgamein) Na, na…ei absurd.

Andrea:
Daco eis ti insumma aschi perschuadius che quei dat in buob e…

Robert:
(interrumpa energicamein) Buc entscheiva ti ussa era aunc, surda quei

hai jeu discutau uonda culla Corina. Jeu sun unfis.

Andrea:
Aha, haveis forsa perfin dispetas?

Robert:
Na, na…mo ina pintga discrepanza.

Andrea:
(metta ils pachets giun plaun) Tgei stossel jeu ussa notar?

Robert:
Ussa sai jeu aunc inaga entscheiver! Pia 15 pass a 0,5 secundas dat…

7,5 secundas e 30 scalems a circa ina secunda dat 30 secundas…

ensemen dat quei precis 37,5 secundas.

Andrea:
(pren l’agenda ord la giacca e scriva) Precis 37,5 secundas…

Robert:
Navenda stizun entochen tier la habitaziun.

Andrea:
(scriva) …entochen tier la habitaziun.

Robert:
(va navend’igl esch dalla habitaziun entochen tier igl esch dalla combra

e quenta ils pass) In, dus, treis, quater…d’in esch tier l’auter eis ei aunc

inaga 4 pass a 0,5 secundas, quei dat…?

Andrea:
…precis 2 secundas!

Robert:
Ti eis propi in canun!

Andrea:
(mudest) Jeu sai.

Robert:
Ussa quellas 2 secundas e quellas 37,5 d’avon e quei dat…

Andrea:
…39,5 secundas!

Robert:
Precis!


4

Andrea:
Gie, gie…en quei cass scrivel jeu 40 secundas.

Robert:
Ti fuscher, quei sto vegnir scret si exact, 39,5 secundas e nuot auter!

Andrea:
Ti…mo ina mesa secunda reserva stos bein era calcular.

Robert:
(ponderescha) D’accord.

Secunda scena

Robert, Andrea e Corina

Corina:
(ei en speronza, ha circa 25 onns, ei ina biala, vegn ord combra)

Aha, tgau vus dus!

Robert:
Tgau cara. (dat ina buna ad ella) Co vai cun tei? E co vai cun miu pop?

(metta il maun sil venter da Corina) Pssst, el dorma! (a Corina)

Neu, lein seser giu. (ad Andrea) Fai ussa, metta tscheu ils plumatschs,

buca stai leu sco in pal.

Corina:
Mooo…

Robert:
Negins mos.

Andrea:
(prepara ils plumatschs, siper sesez) Tgei teater! (va vi tier Corina e

dat ad ella in betsch silla vesta) Tgau Corina.

Robert:
(gida Corina da seser giu) Soooo…

Andrea:
(era) Soooo…

Robert:
(a Corina) Sesas bein? Vessas aunc bugen in plumatsch? Ni dus?

Corina:
Gieee…

Robert:
Quei vul dir dus?

Corina:
Na, jeu hai dau risposta all’emprema damonda.

Robert:
Mia emprema damonda?


5

Andrea:
Giebein, igl emprem has ti dumandau „sesas bein?“.

Corina:
Ed jeu hai detg gie…

Robert:
(empau confus e gnervus) Aha, ed ils plumatschs?

Corina:
Drovel jeu buca.

Robert:
Has seit?

Corina:
Na engraziel.

Robert:
Bien, en quei cass mon jeu per in migiel latg. (va en cuschina)

Corina:
Mo jeu hai…

Andrea:
(interrumpa) Memia tard.

Corina:
Robert ei il meglier um sin quest mund, mo sia premura dat plaunsiu

silla gnarva a mi.

Andrea:
Ti stuessas veser co el sedaporta en stizun! El fa vegnir miez narr tut

la clientella.

Corina:
Propi?

Andrea:
Gie…

Robert:
(tuorna, ei fetg gnervus) Cara, jeu sai dar negin latg a ti…jeu…

Corina:
Robert, jeu vi era negin latg, mo el ei ella frestgera.

Robert:
Jeu sai, mo el ei aunc serraus!

Andrea:
(sbassa il tgau) Sche arva tuttina el!

Robert:
E cun tgei?

Corina:
Jeu empruass culla forsch…

Robert:
E nua ei quella?


6

Andrea:
Segir buc en frestgera! Spetga, jeu vegn a gidar. (va en cuschina cun
Robert)

Corina:
Oh Dieus, co Robert ei gnervus. Ins pudess tertgar ch’el hagi da
parturir.

Andrea:
(o da cuschina) So, quei fuss fatg. Sch’jeu fuss sia dunna, havess jeu

gia daditg giu ina spiarsa.

Corina:
El manegia gie mo bein. Ti, ti levas gie raquintar a mi co el sedaporta

cheugiu en stizun.

Andrea:
Ah gie, da mintga clienta vul el saver con ditg che quei seigi iu, sche

quei hagi fatg fetg mal, sch’ella seigi dada vi da mauls…

Corina:
(riend) Mo quei ei buca pusseivel!

Andrea:
Veramein, el ha perfin fatg ina statistica. (pren in fegl ord la giacca)

Quei hai jeu casualmein anflau. (legia avon) Pia, da 100 dunnas han 94

parturiu en spital, duas a casa, ina dunna el taxi, ina egl aviun ed ina…

seregurdava buca pli…

Corina:
Tgeeei?

Andrea:
Quei seigi stau avon 60 onns, hagi ella detg.

Corina:
Aha…

Andrea:
D’ina dunna ha el survegniu negina risposta, persuenter bunamein

ina entuorn las ureglias.

Corina:
Oha. (riend) Havess el meritau!

Andrea:
Era tier ils umens eis el s’informaus. (legia avon) Da 100 umens ein 82

stai presents duront la naschientscha, 2 eran gest al survetsch militar,

3 savevan gnanc ch’ei daventien bab e 5 ein dai vi da mauls cu igl affon

era cheu.

Corina:
Quei savess era capitar fetg bein a Robert. (tegn anetgamein il venter)

Auuuuuuuuaaaaaa…


7

Andrea:
(peglia tema) Tgei eisi?

Corina:
Deglias, auaaaaa!

Andrea:
(cuora viers cuschina) Alarm…alaaaaarm!!

Robert:
(fa in segl ord cuschina e seglia ensemen cun Andrea che sponda lu il
latg) Hö! Sas buca mirar intec! Tgei eisi?

Andrea:
Tier Corina ei igl alarm ius!

Robert:
Tgei alarm? (il telefon scalina, Robert pren giu il tgiern e grescha)
Alaaaarm…alaaarm….ah, ti mumma eis…na…gie…na…gie, gie jeu hai
gia magliau…na jeu hai propi buc temps…tier nus va igl alarm.
(penda si e va vi tier Corina) Cara, tgei eisi?

Corina:
Igl ei puspei tut en uorden…jeu hai mo giu in pèr deglias.

Robert:
Ooooohhhh. (cuora vi e neu) Tgei stoi jeu pomai far? Telefonar en

spital, pachetar la tastga, empustar in taxi?

Corina:
Robert, nuot stos ti far. Tut ei puspei ruasseivel.

Robert:
(vegn vi tier Corina) Propi?

Corina:
Propi, miu car!

Robert:
(sesa giu, tut empaglia) Tgei strapaz che quei ei stau!

Andrea:
(ha entochen lavau si il latg) Jeu havess era mai tertgau ch’ina dunna

en speronza detti lavur cumpleina per dus umens.

Corina:
(riend) Cheu essas propi sezs la cuolpa.

Robert:
(sesa giu sper Corina) Cara, mo buc s’agitar, jeu sun cheu tier tei.

Corina:
Gie, gie. (riend) Quei ei fetg quietont, mo co fuss quei, sche vus schessas

mei in mument persula e masses giu en stizun.

Robert:
Creis che quei mondi?


8

Corina:
Segir!

Robert:
Bien, mo lu vas ti a star giu in mument.

Corina:
Precis, quei fetgel jeu ussa. (stat si cun agid da Robert, dat in betsch

ad el e va en combra)

Tiarza scena

Robert, Andrea

Andrea:
Has mirau co la Corina va a pei?

Robert:
Gie.

Andrea:
Manegias buc che ti stoppies curreger las notizias arisguard il temps

navenda la combra tochen giu en stizun?

Robert:
(ponderescha) Ti has raschun! Con havein nus quintau?

Andrea:
(pren ora las notizias) Ti has calculau 15 pass en stizun e 4 pass en

habitaziun, quei ein 19 pass a 0,5 secundas e dat 9,5 secundas.

Robert:
Calculein nus plitost 1 secunda.

Andrea:
Allura havein nus 19 secundas e 30 scalems ad 1 secunda, pia aunc

inaga 30 secundas.

Robert:
Gie, gie…mo quei vala per vegnir da scala si, engiu drovas mo la
mesadad dil temps.

Andrea:
Bien…lu mo pli 15 secundas.

Robert:
Gie, culla Corina denton vegn ins dad ir mo duas gadas pli plaun da

scala giu.

Andrea:
Aunc inagada! Inaga pli plaun ei plus 15 secundas. Ed aunc inaga pli
plaun ein era 15 secundas. Quei dat in total da 40 secundas…

Robert:
…plus las 19 secundas dalla via, quei dat?


9

Andrea:
64 secundas.

Robert:
(ponderescha) Has ti gia quintau ils pass navenda la stizun tochen tier

igl auto?

Andrea:
Gie, quei ein 8 pass.

Robert:
Quei ein aunc inaga 8 secundas che nus stuein quintar vitier.

Andrea:
(fa il quen) En tut vegnin nus sin 72 secundas. Quei dat…(quenta)

…quei dat precis 1 minuta e 12 secundas.

Robert:
Per ir egl auto e tschentar en el duvrein nus era 30 secundas.

Andrea:
Il quen final: 1 minuta e 42 secundas.

Robert:
Per carrar navenda cheu tochen en spital duvrein nus 16 minutas e

3 secundas. En tut pia 17 minutas e 45 secundas.

Andrea:
Gie, denton mo sche tut va bein e sch’igl ei buca traffic sin via.

Robert:
Nua has ti insumma parcau tiu auto?

Andrea:
Avon tia ruina d’ina garascha.

Robert:
Ruina! Che ti sappies, mia garascha ei reschnova.

Andrea:
Era! Dapi ch’jeu hai vuliu parcar davonvi, ei ella plitost ina ruina.

Robert:
(consternius) Ti eis bein buc siglius en mia garascha nova?

Andrea:
Eba…mo quei ei…

Robert:
Quei cheu stoi jeu ir a mirar. (stauscha Andrea ord esch, omisdus van)


10

Quarta scena

Corina, Amalia e Hilda

Corina:
(il telefon scalina, Corina entra e pren giu) Culaum….ah, ti mumma…

schon puspei…na…na…gie, gie…na…na…na jeu hai aunc buca magliau…

gieeee, il pop stat patgific…bein, gie tgau. (penda si e vul ir en combra,

il telefon scalina puspei) Ou na, buca puspei! (pren giu) Culaum!

Mumma, ti has telefonau avon in pèr secundas…aha…gie…na…teidla,

jeu sai buca…sas tgei, fai ina giacca rosa ed ina clar-blaua…gie, gie, tgau

mumma. (penda si) Aaaa, tuts manegian segir bein, mo ins sa era

surfar. (va en combra)

Amalia:
(entra e mira entuorn, ella ha circa 70 onns, vesa ora bein per sia

vegliadetgna, porta in manti e si in capi, ina tschecca, ha ina tastga

enta maun, va viers igl esch) Hilda, ti sas vegnir…negin ei d’entuorn.

Hilda:
(entra, era ella ha en in manti e porta in capi, da medema vegliadetgna

sco Amalia denton buc aschi agila, ella auda buca bein) Tgei?

Amalia:
(fetg dad ault) Negin ei cheu, ti sas vegnir!

Hilda:
Pertgei havess jeu da fugir?

Amalia:
Vegnir hai jeu detg! Fai vinavon e neu e mira sch’ei ha cheu enzatgei

che ti savessas duvrar.

Hilda:
Quei che nus fagein cheu ei buca bi.

Amalia:
E pertgei buca?

Hilda:
Perquei che quei ei enguladetsch ed infracziun.

Amalia:
Aba, quei ei nies hobi.

Hilda:
È in…mo jeu sesess pli bugen en miu pulstrau e fagess caltschiel, quei

fuss in hobi per mei.

Amalia:
Quei sas ti far cu ti eis veglia…Quei che nus fagein cheu ei tuttina pli

interessant, jeu manegel spannend.


11

Hilda:
Mo sch’jeu patratgel, tgei che nus havein gia tut engulau el davos
temps, sai jeu gleiti gnanc pli nua ch’jeu duess zuppar tut la rauba che
nus savein gie tuttina buc duvrar.

Amalia:
Quei ha era buca da far sche nus duvrein igl uorden ni buca. La menadra

dalla casa da vegls ha gie detg che nus dueigien restar activas.

Hilda:
Gliez bein. Mo ella ha segiramein buca manegiau da far da quei cheu.

Amalia:
Ella ha aber era buca detg tgei che nus duein far.

Hilda:
E sche nus vegnin trapladas, tgei capeta lu?

Amalia:
Tgei duess era capitar? Avon onns sun jeu vegnida traplada cura che
Gian ed jeu havein engulau in baun da curtin.

Hilda:
E lu?

Amalia:
Nus essan vegni avon dertgira.

Hilda:
Lu bein.

Amalia:
Sche ti savessas tgei drama che quei ei stau! Enzatgi ha lu pli tard
elegiu quei cass sco tema per in teater humoristic.

Hilda:
E lu essas buca vegni sentenziai?

Amalia:
Naaaa…(il telefon scalina) Attenziun, alaaaarm, il telefon scalina.

Hilda:
Tgeeeei? Nua has viu cheu ina schemia?

Amalia:
Negina schemia…il telefon scalina!

Hilda:
Sche lu pren giu!

Amalia:
Eis narra…va a sezuppar!

Hilda:
Gie nua? Cun mia schanuglia vegn jeu buca sut meisa en.

Amalia:
(muossa ils umbrivals) Leu! (tila ella davos ils umbrivals)


12

Corina:
(vegn ord combra) Tgi ei quei puspei? (pren giu il telefon) Culaum…

aaa, dunna Eva…na, na, gie, gie…gie mo…gie cun miu pop va ei bein,

mo pertgei discuoran tuts d’in buob, quei pudess era esser ina buoba…

aha…miu um ha detg che quei detti in buob, gie, gie, aha…e ch’ella

duess dir a mi ch’jeu drovi ruaus e stoppi star giu ton sco pusseivel…

(Corina ei malpazienta perquei che dunna Eva cala buca da discuorer,

ella simulescha deglias) Auuu, auuuu…jeu hai deglias….auuu…auuuu…

Hilda:
(cuchegia davos ils umbrivals) Öööö, tgei eisi schabegiau? (Amalia

tila anavos ella)

Corina:
(irritada) Jeu stoi ussa pender si…au…au…au…ed ir a star giu. (penda

si) Quei ei gie buca pusseivel. Co san ins pomai tschintschar ton e

talmein spert senza vegnir ord flad? (va viers la finiastra) Mo pertgei

ein quels umbrivals atgnamein adina tratgs? (vul trer ils umbrivals, il

telefon scalina, Corina lai ils umbrivals e va tier il telefon) Ussa tonschi

lu! (pren giu il telefon) Culaum…Dunna Eva, tedlei, gest avon…aha…

gie…gie, quei ei puspei secalmau…na, jeu hai buca saviu ir a star giu

perquei ch’ina persuna senza maniera telefonescha adina puspei.

(penda si cun in sfrac e va en combra)

Amalia:
(vegn viadora cun Hilda) Ti, has viu? Quella ei en speronza.

Hilda:
Ei quei contagius?

Amalia:
(riend) Per nus duas segir buc. Mo neu uss, nus stuein far vinavon

ed encurir.

Hilda:
Sche ti manegias. Quei vegn era a dar cheu daquei che nus savein

buca duvrar. (il telefon scalina)

Amalia:
(pren giu il telefon) Cheu ei Amalia Puoz, pil mument gest cheu per

motivs da fatschenta. E tgi ei leu? Aha, dunna Zigna Culaum…na, cheu

ei buca la feglia Corina, cheu sun jeu, l’Amalia…hallo, hallo? Essas aunc

cheu? (mira sil tgiern, lu sin Hilda) Ussa ha quella semplamein pendiu

si. (penda si)

Hilda:
Tgei tratgas era? Ti astgas tuttina buc prender giu il telefon!

Amalia:
Ti has bein viu ch’jeu astgel. (igl esch dalla combra sesarva) Attenziun…

alarm…! Spert davos ils umbrivals. (omisduas sezuppan puspei)


13

Corina:
(vegn ord combra) Jeu hai tuttina tertgau ch’il telefon scalini. Jeu

crei plaunsiu ch’jeu hagi gia hallucinaziuns! (va puspei en combra)

Amalia:
(vegn viadora cun Hilda) Per l’amur da Diu, tgei agitaziuns! (tila ora

il manti e pren giu il capi, viers Hilda) Neu, tila era ora.

Hilda:
Tgei? Tgi ei cheuora?

Amalia:
Trer ora duessas.

Hilda:
(consternida) Denton mo il manti ed il capi, auter buc.

Amalia:
Segir nuot auter…quels temps ein vargai.

Hilda:
(tila ora il manti e pren giu il capi, metta tut sin canapè) Con bi che

quei fuss ussa en nossa dimora, patgific vid far caltschiel.

Amalia:
Bla, bla, bla…quei cheu ei bia pli divertent.

Hilda:
Jeu hai semplamein tema che nus vegnin trapladas.

Amalia:
Dapli ch’arrestar nus san ei era buca far.

Hilda:
Na, na…

Amalia:
Leu has era ina combra mo per tei, igl ei cauld e ti survegns da magliar.

Hilda:
Creis cun dessert?

Amalia:
Na, gliez crei jeu buca. E dessert duei dil reminent buc esser saun
e bien per la lingia. Enstagl da persunal da tgira has guardians da
perschun ed enstagl dalla menadra dalla casa da vegls has leu in
directur da perschun.

Hilda:
Hmmm…aiai…

Amalia:
E leu sas far caltschiel igl entir di.

Hilda:
Propi?

Amalia:
Naturalmein, tgei vulessas schiglioc far auter?


14

Hilda:
Sche quei ei aschia savein nus schon engular rauba malnizeivla.

(il telefon scalina)

Amalia:
Attenziun…alarm!! (omisduas sezuppan)

Corina:
(vegn ord combra, va tiel telefon, vesa ils dus mantials) Tgei vess quei

cheu dad esser? (pren in manti e mira) Tgisà tgei che Robert ha puspei

cumbinau? (pren giu il telefon) Culaum…aaaa ti mumma, sch’jeu

enconuschel tgi? Ina Amalia Puoz? (duront la discussiun va Amalia mo

bufatg per ils mantials e per ils capials e va puspei davos ils umbrivals)

Na…ti has segir dau en ina fallida numera…mo pertgei telefoneschas

ti puspei? Aha, per dumandar mei sco jeu hagi. Sas, da far cuorer e

e dumandar mei tontas gadas sun jeu ussa miez malsauna…gie…gie…

na, gie…jeu mon a magliar enzatgei, per che ti sappies sequietar. Tgau

mumma. (penda si e vul aunc inaga mirar ils mantials) Mo…nua ein

quels mantials? (tegn il maun sil frunt) Jeu crei ch’jeu hagi piars il

giudezi! (va en combra)

Amalia:
(vegn neuado cun Hilda) Neu Hilda, l’aria ei schubra.

Hilda:
Eis narra?

Amalia:
Daco?

Hilda:
Pertgei has ti bess da finiastra ora nos mantials e capials?

Amalia:
Nua havess jeu schiglioc duiu metter?

Hilda:
Gliez sai jeu era buca, mo segir buca da finiastra ora!

Amalia:
Dil reminent, has viu co quei ei sgulau?

Hilda:
Tgei, cu jeu hai fimau? Fuss puspei uras per ina stumpa.

Amalia:
Sgulau! Spetga ti cheu, jeu mondel spert per quei. (vul ir dad esch ora,

auda a vegnir enzatgi da scala si) Attenziun, alarm! (svaneschan

davos ils umbrivals)


15

Tschunavla scena

Corina, Amalia, Hilda, Andrea

Andrea:
(entra e cloma) Coriiiiina!

Corina:
(vegn ord combra) Aaaaa….tgau Andrea.

Andrea:
Nua ei Robert?

Corina:
Jeu sai buca…pli probabel telefonescha el puspei ad in ni l’auter e

di a quels da telefonar a mi.

Andrea:
Quei ei tgunsch pusseivel. Jeu mon aunc inaga giun stizun a mirar.

Corina:
Sche ti anflas el, di ad el da vegnir si.

Andrea:
Vi jeu far.

Corina:
Avon savessas denton aunc trer ils umbrivals. En cheu eis ei ina

stgiraglia. (Va viers la combra enten dir quei)

Andrea:
Bugen. (va vi tier la finiastra, tila ils umbrivals e vesa Amalia e Hilda

che fan fenta da lavar las finiastras) Oh schei, tgi essas vus?

Amalia:
Bien di, jeu sun Amalia Puoz…

Hilda:
Ed jeu sun Hilda Beeli…

Andrea:
Aha, schia…e tgei…(vegn buca da dumandar vinavon)

Amalia:
(interrumpa) …e tgi essas Vus?

Andrea:
Jeu sun in amitg dalla famiglia Culaum…e tgi…

Amalia:
(interrumpa) …e tgei encuris Vus cheu?

Andrea:
Jeu hai encuretg Robert Culaum…mo schei ussa finalmein tgi…

Amalia:
(interrumpa) …e lu haveis anflau el?


16

Andrea:
Tgi?

Amalia:
Robert Culaum.

Andrea:
Eba buc…mo tgi essas…

Amalia:
(interrumpa) Mei inaga a mirar en biro.

Andrea:
Quei level jeu gest far. (vul ir)

Amalia:
Mo leis Vus buca saver tgi che nus essan?

Hilda:
(vilada) Ha quei ussa stuiu esser?

Andrea:
Naturalmein, quei level jeu saver schon daditg.

Amalia:
Nus essan digl institut da schubergiar finiastras Amalia e Hilda SA.

Andrea:
Aha, aschia…e tgei fageis cheu?

Amalia:
(surstada) Tgei manegeis pomai fan dunnas d’in institut da
schubergiar finiastras?

Andrea:
Schubergiar.

Amalia:
Pertgei dumandeis lu schi tup?

Hilda:
(ad Amalia) El ei sez schi tups!

Andrea:
Ussa hai jeu buc peda, jeu stoi ir ad encurir Robert. (sortescha)

Hilda:
Teidla Amalia, plaunsiu sesentel jeu buca pli bein encheu, jeu sun
in suadetsch.

Amalia:
Ton meglier, lu stossel jeu buca ir giun curtin per tiu manti.

Hilda:
Jeu hai buca manegiau quei aschia.

Amalia:
So Hilda, ussa savein nus finalmein entscheiver ad encurir tgei che

nus savessan schar svanir. (entscheivan a fuffergnar)


17

Sisavla scena

Amalia, Hilda, Robert

Robert:
(da dadora) Corina!

Amalia:
Attenziun alarm!!! (sezuppan puspei davos ils umbrivals)

Robert:
(entra) Corina! (va en combra)

Amalia:
(vegn neuadora) Neu Hilda, nus…

Robert:
(vegn ord combra, Amalia sezuppa spert, Robert cloma da combra

viaden) Cara, jeu mon per enzatgei da beiber per tei e suenter hai

jeu ina gronda surpresa. (va en cuschina)

Hilda:
(cuchegia viadora) Has udiu? Ina surpresa dat quei era aunc.

Robert:
(vegn cun dus migeuls e metta els sin meisa, Amalia tila viaden Hilda,

Robert va en combra) Cara, vegns?

Hilda:
(va vi tier la meisa e beiba ora omisdus migeuls) Hmmm, quei cheu

ei lu stau buontad.

Amalia:
(vegn era neutier e di) Eis ti ordasenn ussa? Neu e sezuppa!

(vul trer Hilda davos ils umbrivals)

Hilda:
(sedosta) Sch’jeu vevel seit.

Amalia:
Neu ussa! (tila Hilda energicamein davos ils umbrivals)

Siatavla scena

Robert e Corina

Robert:
(vegn cun Corina ord combra) So mia cara, sesa giu, jeu stossel

raquintar enzatgei a ti. (gida Corina da seser giu)

Corina:
(sesa) Engraziel.


18

Robert:
(pren in migiel e dat el a Corina) Mira, cheu has enzatgei da beiber.

Corina:
(pren il migiel e mira sissu) Ti, quei migiel ei vits.

Robert:
Tgeeei? Perstgisa, tgei tgutg. (dat tschei migiel a Corina)

Corina:
Cheu ha ei era en nuot.

Robert:
Ussa capeschel jeu nuot pli. Jeu hai tuttina mess en tablettas da

vitaminas.

Corina:
Miu car, ei para che ti seigies bravamein confus. (dat in betsch ad el)

Robert:
Gliez crei jeu era plaunsiu. Spetga, jeu mondel per enzatgei.

Corina:
Na, na, stai ussa cheu, jeu stoi oramai aunc discuorer dus plaids cun tei.

Robert:
So, so, jeu era cun tei. (va pils pachets ch’ein aunc en stiva) Cheu, mira

tgei bi. Quei ein Legos, in sortiment per construir in tractor e quel cheu

per in auto da cuorsa. Sas tgei plascher che nies fegl vegn ad…

Corina:
Mooo…

Robert:
…e cheu hai jeu aunc in microscop.

Corina:
Mo Robert…

Robert:
…e cheu tut quei ch’el drova lu pils emprems experiments da chemia.

Cheu sa el lu trafficar.

Corina:
Mo…

Robert:
…quei cheu ei il punct sigl „i“, ina chista da striegn e zuar per avanzai.

Corina:
Mo Robert…

Robert:
…cun quella emprendin nus dus tut ils trics pusseivels e ti eis
l’aspectatura.

Corina:
Mo…


19

Robert:
…ed aschia enzatgei has ti aunc mai viu…in aviun da model.

Corina:
Mo cun quel…

Robert:
…sas metter avon, ina dumengia da bial’aura, nus essan o sin in prau

e mirein co igl aviun da nies fegl fa „Loopings e strubas“.

Corina:
Per l’amur da Diu…

Robert:
Tgei dias?

Corina:
Robert, quei ein tuttina tut termagls da buobs.

Robert:
Naturalmein.

Corina:
Co vul ti saver sch’jeu survegn in buob?

Robert:
Na buc ti survegns, nus survegnin in buob.

Corina:
(riend) Aha, mo bein…sche ti creis…

Robert:
Sco ch’el ei cheu termagliel jeu cun el culs Legos.

Corina:
E sch’igl ei ina buoba?

Robert:
Ina buoba?

Corina:
Vessas buca plascher?

Robert:
Bein segir, in buob ni ina buoba, quei emporta gie buca, principalmein

saun. (dat in betsch ad ella)

Corina:
Ti eis in bien ti. Tgei fas ussa cun tut quels termagls da buobs?

Robert:
El temps dall’emancipaziun dalla dunna dat quei neginas differenzas

pli, consequentamein ei quei era termagls per buobas.

Corina:
Lu stos ti denton era purtar ina poppa, ina carrotscha ed ina stiva da

poppas…

Robert:
E pertgei?


20

Corina:
Ell’epoca dall’egualitad da dretgs ha in buob forsa era interess da
termagliar cun enzatgei aschia.

Robert:
Creis?

Corina:
Jeu sun segira.

Robert:
Bein, lu vegn jeu pia era a purtar quella rauba. (vul ir)

Corina:
(tegn anavos el) Teidla Robert, entochen ch’in affon termaglia cun

da quei, va quei aunc in pèr onns.

Robert:
Eis segira?

Corina:
Gie, sun jeu. In pop drova in lulli, in guoter, ina musica per trer si…

Robert:
Mo cun da quei sai jeu buca termagliar.

Corina:
Ti stos era buca saver termagliar, mobein nies pop.

Robert:
(ponderescha) Ti pudessas haver raschun. Jeu sun propi empau confus.

Corina:
(dat in betsch ad el) Miu car, ussa havess jeu aunc in pèr giavischs.

Robert:
Gia adempli!

Corina:
Igl emprem stos saver…

Robert:
Tgei?

Corina:
Eba, mes giavischs.

Robert:
Aha, e quei fuss?

Corina:
Ils umbrivals da stiva ein aschi scardali ed jeu havess bugen da quels

buca aschi pesonts.

Robert:
Negin problem.

Corina:
Miu secund giavisch ei da saver parturir a casa.


21

Robert:
Au na!

Corina:
E pertgei buc?

Robert:
Quei ei vargau. Da 100 dunnas partureschan mo 2 a casa.

Corina:
E tgei ha quei da far cun nus?

Robert:
Jeu hai gia calculau tut silla secunda per ir en spital.

Corina:
E lu?

Robert:
En spital ei quei tut bia pli segir. Ei ha leu miedis, oxigen – percass ch‘ei

fagess da basegns – ed igl ei tgunsch pusseivel che jeu dun vi da mauls

sch’jeu vesel saung.

Corina:
Mo ei dat gie bunas spindreras.

Robert:
Naturalmein, mo…(il telefon scalina, Robert pren giu) Culaum, hallo…

Ah, signur Basil Marella, gie, gie, va en uorden. Tochen gleiti. (penda

si)

Corina:
Tgi era quei?

Robert:
Singur Marella, fotograf e reporter dalla televisiun regiunala.

Corina:
E tgei ha quel vuliu?

Robert:
Quel vegn a vegnir mintga mument.

Corina:
A far tgei?

Robert:
A far in film.

Corina:
Tgeeei?

Robert:
Jeu manegel naturalmein da l’organisaziun perfetga avon la naschientscha.

Corina:
Or – ga – ni – sa – ziun?


22

Robert:
Gie, cun tut las calculaziuns da distanzas, il viadi en spital, tgei ch’ins sto

prender cun ins etc etc…

Corina:
Ussa has lu propi piars il saun giudezi, mo tuttina eis aunc in car.

(dat in betsch ad el) Fai tgei che ti vul, mo jeu vi buca vegnir sin quei

film. (va en combra cun tgau sbassau)

Robert:
Sooo, tut va sco giavischau. Mo ussa stossel jeu igl emprem trer ils
umbrivals. (tila ils umbrivals)

Otgavla scena

Robert, Amalia e Hilda

Amalia:
(cura che Robert tila ils umbrivals ei ella cheu cun in centimeter ch’ella

haveva en sia tastga e fa fenta da prender las mesiras dalla finiastra)

In meter e 20. (a Hilda) Has notau?

Hilda:
Tgeeei?

Amalia:
Jeu hai dumandau sche ti hagies notau quei! (mira strusch sin Robert)

Bien di signur Culaum. (mesira vinavon)

Robert:
(surstaus) Ah, bien di.

Amalia:
(mesira la ladezia) E cheu havein nus 80 centimeters.

Hilda:
Stossel jeu era notar quei?

Amalia:
Oh mattei. (viers Robert) Tut en uorden?

Robert:
Gie, gie, mo tgei fageis…? (vegn buca da dumandar alla fin)

Amalia:
(interrumpa) Quei ei memia pauc.

Robert:
Tgei, tgeeei?

Amalia:
Tgeeei?

Robert:
Tgei ei memia pauc?


23

Amalia:
Hai jeu detg memia pauc?

Robert:
Gie. Mo igl emprem che Vus scheis a mi…

Amalia:
(interrumpa) Memia pauc ei falliu!

Robert:
Ha?

Amalia:
Igl ei bia memia pauc.

Robert:
(vilaus) Zacherzucher, tgei ei memia pauc? E tgi…

Amalia:
(interrumpa) Aria!

Robert:
Aria?

Amalia:
Gie.

Robert:
(malpazient) So, ussa tonschi. Tgi essas…

Amalia:
(interrumpa) Mo, mo, mo…essas gnervus?

Robert:
Na buca gnervus…mo jeu…

Amalia:
(interrumpa) Pervia dalla naschientscha?

Robert:
Gie…tgei ditgel jeu…mo…schei ussa finalmein tgi che vus essas!

Amalia:
Mo neginas agitaziuns, jeu sun gie cheu.

Robert:
Ussa tonschi a mi. Tedlei, jeu fetgel ussa ina damonda, e Vus rispundis

mo cun gie ni na, capiu?

Amalia:
Gie.

Robert:
Bien. Tgi essas vus e tgei fageis cheu?

Amalia:
(ponderescha) Na…

Robert:
(deprimius) Oh na!


24

Amalia:
Aschia va quei sch’ins fa damondas aschi tuppas.

Robert:
Tgei impertinenza!

Amalia:
(fagend fenta) Mo gie, saveis buca tgi ch’jeu sun?

Robert:
Na…

Amalia:
Oooha! Sche pertgei dumandeis lu buca?

Robert:
(fa suenter) Sche pertgei dumandeis lu buca? Dapi 5 minutas fetgel

jeu nuot auter che dumandar, mo Vus interrumpis adina mei.

Amalia:
Bein, sche lu schei quei che Vus leis.

Robert:
Pia, per la davosa gada: Tgi essas vus?

Amalia:
Jeu sun Amalia Puoz e quei cheu (muossa sin Hilda) ei Hilda Beeli.

Hilda:
Gie, adina stada.

Robert:
E tgei fageis cheu?

Amalia:
Jeu sun la spindrera…

Robert:
Tgeeei?

Amalia:
(muossa sin Hilda) …ed ella ei mia assistenta.

Robert:
Tgeeei?

Hilda:
(dat ina buntganada ad Amalia) He eis narra?

Amalia:
(a Hilda) Na, spindrera.

Hilda:
(sesa giu) Oh na!

Robert:
(siper sesez) La Corina vess era saviu dir ch’ella ha gia organisau la

spindrera. (ad Amalia) Mo tgei fageis vid la finiastra?


25

Amalia:
(a Hilda) Ussa damonda el aunc tgei che nus fagein vid la finiastra.

(a Robert) Saveis propi buc?

Robert:
Na.

Amalia:
Nus spitgein silla cigogna. (a Hilda) Neve?

Hilda:
Ohoooo!

Robert:
Tgeeeeei?

Amalia:
(a Robert) Na, na, quei ei mo stau ina sgnocca.

Robert:
(vilaus) Haha! Jeu schloppel gleiti dil rir!

Amalia:
Nus havein miserau ora la finiastra.

Robert:
Co? Vus essas tuttina spindrera haveis Vus detg? (siper sesez) Pretenda

ella silmeins.

Amalia:
Gie, sch’jeu detgel.

Robert:
E daco stueis Vus lu haver las mesiras dalla finiastra?

Amalia:
Nus quintein ora sch’ei po viaden uonda aria frestga.

Robert:
Co?

Amalia:
Mirei. La stiva ha ina lunghezia da (camina tut la lunghezia) 5 meters

ed ina ladezia da (camina tut la ladezia) 4 meters. Altezia circa 2 meters

e 50 (mesira cul polisch) e quei dat precis cons meters cubic? (muossa

sco ina scolasta sin Robert)

Robert:
Quei ein…quei ein…50 meters cubic. Pertgei?

Amalia:
Exact! La finiastra ha in’altezia d’in meter e 20 ed ina ladezia dad 80

centimeters. Quei dat cons meters quadrat? (muossa puspei sco ina

scolasta sin Robert)

Robert:
Quei dat exact, ni circa 1 meter quadrat.


26

Amalia:
Gest!

Robert:
Tgei tuppadads vess quei dad esser?

Amalia:
Quei ei buca tuppadads, quei ei ina scienzia.

Robert:
Aha.

Amalia:
Saveis vus conts meters cubic aria ch’in carstgaun drova en in’ura?

Robert:
Na, mo jeu…

Amalia:
(interrumpa) Precis 5 meters cubic. E sch’ins ei cheu en stiva en

dus drova quei 10 meters cubic aria l’ura.

Robert:
E lu?

Amalia:
Sche nus havein aunc in pop che bragia drova quei puspei 5 meters

cubic aria.

Robert:
E lu?

Amalia:
E lu! Dad ina finiastra da mo in meter quadrat vegn viaden memia pauc

aria. Treis persunas pudessan surviver struschamein 3 uras.

Robert:
Ei quei pusseivel?

Amalia:
Gie, exact aschia ei quei.

Robert:
Tgei cusseglieis da far?

Amalia:
Vus stueis adina adina schar aviert igl esch, silmeins intec.

Robert:
(il telefon scalina) Gie, Culaum…ah, ti Andrea…gie jeu spetgel sin

signur Marella…aha, el ei gia cheu…bein, jeu vegn gest giu. (penda si,

ad Amalia) Jeu stoi ir giun stizun. Lein sediscuorer in auter mument.

(sortescha)

Hilda:
Di ti a mi nua che ti has empriu tut quei.

Amalia:
(cun seludem) Dalla televisiun.


27

Hilda:
Nua?

Amalia:
Dalla televisiun.

Hilda:
Aha, e tgei emissiun ei quei stau?

Amalia:
Ina debatta politica.

Hilda:
Era cun quei tema?

Amalia:
Gie, gie, enzatgei semegliont.

Hilda:
Jeu capeschel nuot pli.

Amalia:
Mira, quei ei sco quels politichers…dapli che vegn discurriu sur d’enzatgei

che negin capescha e pli bia impressiun che quei fa.

Hilda:
Sche lu ei tia teoria dall’aria buca vera?

Amallia:
Na, jeu hai buc’idea.

Hilda:
Lu bein…

Amalia:
Mo el ha cartiu. (Hilda ed Amalia fuffrognan in mument senza discuorer)

Novavla scena

Amalia, Hilda e Corina

Hilda:
Amalia, tgei vegn pomai era endamen a ti?

Amalia:
Pertgei?

Hilda:
Da raquintar aschia ina salata che ti seigies spindrera.

Amalia:
Sche havess jeu duiu dir ch’jeu seigi l’Amalia dalla grefla liunga?

Hilda:
Na, gliez era buca.

Amalia:
Eba. E dil reminent sundel jeu spindrera.


28

Hilda:
Tgeeei?

Amalia:
Stada, en mes giuvens dis.

Hilda:
Ti, Amalia?

Amalia:
Gie, igl onn 1955 hai jeu survegniu il diplom.

Hilda:
Ohlala!

Amalia:
Jeu hai denton mai luvrau sil mistregn, mo…(ellas audan a vegnir

Corina) Attenziun, alarm! (omisduas sezuppan davos ils umbrivals)

Corina:
(entra e cloma) Robert! Robert! Nua eis el? Jeu hai quitau ch’enzatgi

hagi tschintschau cheu. (va en cuschina)

Amalia:
(il telefon scalina, Amalia vegn viadora e vul prender giu) Ussa scalina

quei benediu apparat schon puspei.

Hilda:
He, Amalia, tgei vegn endamen a ti? (tila ella davos ils umbrivals)

Corina:
(entra e pren giu il telefon) Culaum…mumma…na jeu hai aunc adina

buca magliau…na igl ei tut en uorden…gie, ti vegns ad esser l’emprema

che nus schein saver…gie…segir…mo ussa stai bein. (penda si e mira

viers ils umbrivals) Pil tenti, ussa ein quels umbrivals aunc adina tratgs.

(va vi e tila ils umbrivals, Amalia e Hilda mesiran puspei la finiastra,

Corina dat in segl) O Dieus, tgi essas…

Amalia:
(interrumpa) Bien di, dunna Culaum.

Corina:
Bien di, tgei fageis vus cheu…

Amalia:
(interrumpa) Co vai?

Corina:
Bien, mo…

Amalia:
(interrumpa) E co vai cul pop?

Corina:
Era bien…mo tgei…

Amalia:
(interrumpa) Semuentel gia fetg?


29

Corina:
Naturalmein…mo ussa savess jeu bugen tgi…

Amalia:
(interrumpa) Tgei vuleva la mumma puspei saver?

Corina:
(malpazienta) Adina il medem, ella damonda e damonda, mo pudessas

finalmein dir a mi tgi…

Amalia:
(interrumpa) Saveis tgei che nus fagein cheu?

Corina:
Quei emprovel jeu gie schon daditg da dumandar…

Amalia:
(interrumpa) E tgi che nus essan?

Corina:
Na, mo sche Vus scheis buca vegnir en mei cul plaid…

Amalia:
(interrumpa) Saveis, nus essan ina surpresa per Vus.

Corina:
Gie naturalmein…quei manegel jeu era. Pia tgi…

Amalia:
(interrumpa) Jeu sun l’Amalia Puoz ed ella ei la Hilda Beeli.

(muossa sin Hilda)

Corina:
Aha, e tgei fageis…

Hilda:
(interrumpa) Nus prendein las mesiras dalla finiastra.

Corina:
Lu bein! E pertgei?

Amalia:
Per novs umbrivals.

Corina:
(levgiada) Quei cheu ei stau ina greva naschientscha…

Amalia:
Neve, tgei surpresa!

Corina:
Jeu havess mai cartiu che miu um adempleschi aschi spert miu

giavisch.

Amalia:
Sco detg, Hilda ed jeu essan dalla firma d’umbrivals Puoz e Beeli GmbH.

(a Hilda) Neve?

Hilda:
Gie, e nossa specialitad ein umbrivals fatgs cun caltschiel.


30

Amalia:
(a Hilda) Raquenta buca aschia ina pulenta. (fa suenter) Umbrivals

fatgs cun caltschiel. (a Corina) Tgei colur preferis Vus?

Corina:
Alvs, transparents e cun pechels.

Amalia:
Vus haveis in bien gust, quels possel jeu mo recumandar.

                                                           Tenda siara

Secund act

Emprema scena

Corina, Amalia, Hilda, Robert, Andrea, Basil

Robert:
(entra cun Basil, el ha tut ils indrezs per filmar) So, cheu fussen nus.

Basil:
(in tip sc’in artist, cavels spelai, caultschas da quaders, tschiep da colur,

el ha ina camera da video) Aha…schia…so, so. (mira entuorn)

Andrea:
(arriva tut ord flad, porta ina valischa ed ina cazzola da halogen) Sun

jeu engaschaus sco menader da gestiun ni sco portabagascha?

Robert:
(ad Andrea) Fai buc aschi tup pervia da talas bagatellas.

Andrea:
(fa suenter) Fai buc aschi tup…ti has bi dir.

Robert:
(a Basil) Cheu vulein nus far il film.

Basil:
Aha…aschia.

Robert:
(a Basil) Carteis che quei selaschi far?

Basil:
(mira entuorn) Empruein nus inaga.

Robert:
(a Basil) Astgel jeu presentar mia dunna? (muossa sin Corina)

Basil:
Vossa dunna…fa grond plascher.


31

Corina:
(dat il maun a Basil) Medemamein. (pauc incantada) Jeu svaneschel

lu duront la procedura.

Basil:
Mo jeu hai cartiu…

Robert:
(interrumpa) Signur Marella, quei duess dar in film davart las

preparativas per ina naschientscha.

Basil:
Secapescha, secapescha…

Corina:
Precis aschia e nuot auter. Astgel jeu aunc presentar l’Amalia…?

Amalia:
…Puoz!

Hilda:
Ed jeu sun Hilda, giunfra Hilda Beeli.

Basil:
Fa plascher, fa plascher. (dat il maun ad omisduas) Marella, Basil

Marella.

Amalia:
Essas Vus fotograf da mistregn?

Basil:
Gie, diplomau. E reporter!

Amalia:
E lu saveis declarar tgei objectivs che Vus duvreis oz: Bicovex,

Plancovex, Bikonkov ni Plantokov?

Basil:
Gie gie, jeu stoi aunc studegiar…

Hilda:
(tila Amalia dalla vart) He tgei fantiseschas ussa? Capeschas ti enzatgei

da quei?

Amalia:
Na…igl impurtont ei che quei fetgi impressiun.

Basil:
Quei para sco sche Vus fusses dil mistregn?

Amalia:
Quei san ins schon dir.

Andrea:
In mument, in mument. (ad Amalia) Jeu hai cartiu che Vus seigies

digl institut che schubregia finiastras?

Amalia:
(promta) Denter auter era.